8 Benda Yang Kita Guna Tapi Kita Tak Tahu Namanya

Ada banyak benda yang kita guna tetapi jarang sekali untuk kita ambil peduli istilah yang betul, bagi mewakili barang atau perkara tersebut.

Penulis pun akui perkara sama dilakukan oleh penulis dan tak salah kalau penulis andaikan, ramai juga di luar sana melakukan perkara serupa. Untuk itu, apa kata kita belajar tentang 8 istilah yang mewakili 8 benda atau perkara harian kita yang sebenarnya wujud dalam bahasa Inggeris; tetapi tak pernah pun kita gunakan.

Kami cabar anda supaya minta 'zarf' lebih bila anda beli minuman nanti. Mesti lucu wajah mereka mendengar permintaan anda.

Perasan tak pada semua batang pensil yang mempunyai pemadam kecil di bahagian hujungnya, pasti ada besi yang akan mengikat pemadam tersebut supaya terletak kuat di situ? Itulah 'ferrule' atau 'simpai logam,' besi yang dipasang untuk memperkukuhkan bahagian kayu atau alat agar tidak mudah pecah - tidak hanya mewakili pensel.

Ini adalah bahagian yang kerap rosak pada kasut. Jika anda gemarkan kasut bertali, pasti anda sedar betapa pentingnya bahagian plastik yang membalut bahagian hujung tali kasut anda - agar mudah dimasukkan serta tidak berjurai-jurai. Itulah aglet, plastik yang digunakan untuk memperkemaskan bahagian hujung tali kasut.

Bila anda menulis huruf 'i' atau 'j' dalam format kecilnya, mesti anda akan letakkan tanda titik pada tulisannya. Titik itu dikenali dengan nama 'tittle'. Bagaimanapun, 'title' boleh merangkumi bukan saja titik, malahan turut sama digunakan pada simbol -simbol kecil yang ditulis, tanpa membawa apa makna seperti tanda sempang.

Apabila anda membeli kopi atau air minuman dari sesetengah kedai (yang harganya tinggi), anda akan menerima cawan minuman anda beserta dengan pembalut - bagi melindungi jari anda daripada haba cawan. Itulah 'zarf'. Pada zaman dahulu, 'zarf' diperbuat daripada besi dengan ukiran, tetapi kita sekarang lebih kerap menggunakan 'paper zarf' atau pembalut yang dibuat daripada kertas.

Individu yang gemar memakai atau menggayakan tali pinggang, pasti bersyukur dengan kewujudan 'keeper' pada tali pinggang yang mereka pakai. 'Keeper' adalah gelang pada tali pinggang yang boleh bergerak bebas, menjadi pengikat terakhir tali pinggang anda agar kelihatan kemas dan tidak terjuntai keluar.

Cuba ambil sebatang garfu. Boleh anda tunjukkan di mana 'tines' pada bahagian garfu? 'Tines' adalah bahagian batang tajam yang ada pada garfu, kebiasaannya empat. Selain garfu, peralatan lain yang menyerupai garfu juga menggunakan istilah serupa bagi mewakili bahagian sama, seperti peralatan berkebun dan sebagainya.

Dalam bahasa Melayu, kita ada sistem esok, lusa dan tulat bagi menggambarkan dengan mudah kiraan 3 hari yang akan datang. Dalam bahasa Inggeris? Lusa atau pada hari kedua selepas hari ini, boleh ditulis sebagai 'overmorrow' sebenarnya, tapi takut pula nak digunakan kerana penggunaannya tak meluas. Sehinggakan ada filem menggunakan istilah 'The Day After Tomorrow' dan bukannya 'Overmorrow.'

Apabila anda masuk ke dalam kereta, cuba lihat di sekeliling cermin depan kereta - anda akan nampak bahagian tersebut ditutupi dengan titik-titik halus yang berubah kepadatannya. Itulah frit. Frit merupakan bahagian yang penting, menjadi penyambung kukuh di antara kaca dengan badan kereta. Frit juga melindungi bahagian gam yang diletakkan daripada sinar radiasi UV, agar tidak mudah lekang.


Bagaimana Hukuman Mati Dengan Suntikan Maut Berfungsi Membunuh Pesalah?

Sehingga ke hari ini, pembunuhan adalah sebab yang paling biasa yang mengakibatkan pesalah dijatuhkan hukuman mati.

Selama bertahun-tahun, terdapat pelbagai kaedah pelaksanaan hukuman mati yang digunakan dari hukuman gantung, skuad penembak, kerusi elektrik, hukuman pancung malah bilik gas.

Namun, banyak negara melaksanakan hukuman mati menggunakan suntikan maut kerana ia dianggap sebagai cara paling berperikemanusiaan untuk mengakhiri kehidupan seseorang.

Jadi, betapa berperikemanusiaan kah hukuman ini dan apa yang akan berlaku kepada seseorang apabila diberikan suntikan ini?

Sejak tahun 1976, terdapat 1,472 hukuman mati di Amerika Syarikat sahaja.

Daripada kesemua hukuman mati ini, 3 dilakukan dengan skuad penembak, 3 melalui penggantungan, 11 dengan bilik gas, 158 dengan kerusi elektrik dan selebihnya iaitu 1,297 kes dengan suntikan maut.

Suntikan maut adalah amalan menyuntik satu atau lebih dadah ke dalam sistem badan seseorang untuk membuatkan individu tersebut mati serta-merta.

Ia pertama kali dibangunkan di Amerika Syarikat, dan kini menjadi kaedah pilihan bagi pelaksanaan hukuman mati oleh China, Thailand, Guatemala, Taiwan, Maldives dan Vietnam.

Sebaik sahaja jantung individu tersebut berhenti, kematian akan diisytiharkan. Dalam kebanyakan kes, ia mengambil sekitar 7 minit. Namun jika berlaku komplikasi, ia akan mengambil tempoh yang lebih lama.

Jadi, apa sebenarnya yang disuntik ke dalam badan seseorang untuk menyebabkan berlakunya serangan jantung?

Menurut Pusat Maklumat Hukuman Mati di Washington, proses untuk suntikan maut di kebanyakan negeri di AS melibatkan tiga suntikan berasingan, yang mana semuanya disampaikan melalui titisan intravena.

Pertama sekali, subjek disiapkan untuk prosedur, termasuk membasmi semua alat dan bahagian badan yang berkenaan.

Kemudian, suntikan pertama diberikan iaitu anestetik atau ubat bius, yang dikenali sebagai natrium thiopental.

Ia merupakan sejenis barbiturat (ubat penenang) yang kuat dan digunakan untuk membuatkan seseorang berada dalam keadaan tidak sedarkan diri yang mendalam, sehingga rasa sakit tidak dapat dirasakan.

Ubat ini menjejaskan beberapa neurotransmitter, menyebabkan aktiviti otak menjadi tertekan dan menyekat tindakan reseptor otak. Dengan ini, ia menyebabkan keadaan tidak aktif, biasanya dalam masa 30 saat.

Ubat penenang ini bertahan sepanjang proses suntikan maut, jadi apabila suntikan berikut diberikan, individu tersebut langsung tidak menyedarinya.

Tiub-tiub yang digunakan untuk menyuntik ubat-ubatan tersebut dibersihkan dengan air garam. Untuk suntikan kedua, bahan yang digunakan adalah pancuronium bromida.

Dadah ini bertindak sebagai penghalan neuro-otot, yang menghalang komunikasi antara sistem saraf dan otot

Oleh kerana individu tersebut tidak mempunyai kawalan ke atas otot badannya, dia memasuki keadaan lumpuh.

Otot yang digunakan untuk menarik udara ke dalam paru-paru yang dikenali sebagai diafragma kemudiannya berhenti berfungsi, yang menyebabkan pernafasan individu itu terhenti.

Sekali lagi air garam dimasukkan buat kali terakhir sebelum suntikan terakhir diberikan.

Suntikan ini mengganggu isyarat elektrik jantung, yang menghentikannya daripada berdegup dan menamatkan kehidupan seseorang.

Menurut kajian tahun 2002 dalam Journal of Forensic Science, purata masa dari suntikan pertama sehingga kepada jantung berhenti adalah sekitar 8 minit 24 saat.

Namun, bagaimana dengan kes-kes jarang berlaku di mana perkara tidak diingini berlaku dan proses-proses ini mengambil masa yang lebih lama?

Walaupun umum bersetuju bahawa suntikan maut adalah kaedah yang paling tidak sakit dan berperikemanusiaan untuk menghantar manusia ke alam barzakh, namun terdapat pelaksanaan yang cuai.

Pada tahun 1985, Charles Walker telah disabitkan dengan dua tuduhan membunuh dan satu tuduhan rompakan bersenjata.

Beliau kemudiannya menunggu hari pelaksanaan hukuman mati di Pusat Pemulihan Menard di Chester, Illinois.

Pelaksanaan hukumannya dijadualkan selepas makan malam namun ia telah berlarutan kerana kesalahan manusia dan kegagalan peralatan.

Menurut Gary Sutterfield, seorang jurutera yang membantu pelaksanaan hukuman ke atas Charles, tiub plastik yang masuk ke lengannya tersekat dan menghentikan aliran bahan kimia ke dalam tubuh Charles.

Tambahan pula, jarum intravena menghala ke jari Charles dan bukannya jantungnya.

Pelaksanaan hukuman mati ini mengambil masa yang lebih lama daripada yang sepatutnya dan Charles menderita kesakitan yang dahsyat sepanjang proses itu.

Kes yang lain melibatkan Joseph Cannon yang disabitkan kesalahan kerana cubaan merogol dan bunuh pada tahun 1977 ketika dia hanya berusia 17 tahun.

Joseph menghabiskan separuh daripada hidupnya di penjara sebelum berhadapan dengan hukuman mati.

Selepas memberikan kenyataan terakhir, pelaksanaan hukuman mati bermula. Namun, tiba-tiba jarum yang disuntik ke dalam urat Joseph terkeluar.

Seperti yang disaksikan oleh saksi, Joseph dikatakan terbaring dan berkata, "Ia telah gagal".

Langsir yang memisahkan saksi dan pelaksanaan itu ditutup untuk 15 minit untuk membolehkan pihak berkuasa yang mengendalikan hukuman terhadap Joseph  membetulkan masalah.

Apabila langsir dibuka semula, Joseph sekali lagi membuat kenyataan terakhir dan pelaksanaan tersebut disempurnakan.

Kes yang paling menarik melibatkan suntikan maut adalah kes Doyle Lee Hamm, yang berhadapan dengan hukuman mati di  Donaldson Correctional Facility, Alabama.

Doyle dipenjarakan di kemudahan itu sejak tahun 1987, selepas juri mendapati dia bersalah kerana menembak dan mambunuh seorang kerani hotel dalam satu rompakan.

Namun Boyme menghidap kanser terminal dan sejarah penggunaan dadah intravena, membuatkan uratnya lemah dan terjejas.

Cubaan pelaksanaan telah dihentikan selepas kakitangan perubatan tidak berjaya mencari urat, meskipun cuba memasukkan jaruh ke dalam pangkal peha, buku lali dan kaki bawah dalam hampir 2 jam.

Doktor yang bertanggungjawab ke atas pemeriksaan Doyle, iaitu Dr. Mark Heath, berkata: "Ketika itu, Doyle mula berharap doktor berjaya menemui akses intravenanya agar dia boleh mati, kerana dia lebih memilih mati daripada terus mengalami kesakitan yang dahsyat,".

Pelaksanaan itu berlangsung selama 3 jam dan menarik perhatian antarabangsa.

Pada 5 Mac 2018, Doyle dan peguamnya memfailkan tuntutan hak sivil yang dipinda terhadap Jabatan Pembetulan Alabama.

Akhirnya, Doyle dan negeri Alabama mencapai penyelesaian sulit, yang mana menghalang daripada pelaksanaan kedua dilakukan.

Menurut Pusat Maklumat Hukuman Mati AS, sebuah organisasi bukan keuntungan nasional yang menyediakan maklumat dan data mengenai hukuman mati, 7.12% pelaksanaan suntikan maut di antara 1890 hingga 2010, mengalami komplikasi.

Hukuman mati sering kali menjadi topik yang kontroversi dan tak kiralah kaedah mana sekalipun yang didakwa sebagai paling berperikemanusiaan, terdapat kemungkinan akan berlakunya masalah yang menyebabkan individu dihukum mengalami kesakitan yang dapat dibayangkan.


Bagaimana Rupa Matahari Dari Jarak Dekat?

Jika kita cuba memandang matahari, apa yang kita akan nampak hanyalah bebola cahaya di langit yang tidak jelas bagaimana rupanya - sebelum mata kita merasa sakit.

Apa rupa sebenar permukaan matahari? Itulah persoalan yang kerap bermain di minda penulis selama ini, kerana di antara semua gambar objek-objek yang terletak dalam sistem suria, matahari menjadi antara badan angkasa paling misteri kepada kita; besar kemungkinan tidak akan mampu kita rungkai.

Walau demikian, teknologi masih membolehkan kita memahami serba sedikit tentang sifat-sifat matahari yang memainkan peranan yang sangat besar pada kita - yang terbaru adalah dengan terbitnya gambar permukaan matahari paling jelas pernah manusia perolehi, menggunakan teknologi teleskop solar terbaik yang kita ada setakat ini.

Teleskop solat Daniel K. Inouye, dinamakan sempena senator Hawaii, Daniel Ken Inouye yang telah berkhidmat sejak tahun 1963 sehingga kematiannya pada tahun 2012 - merupakan teleskop solat terbesar di dunia setakat ini.

Dikenali dengan nama Daniel K. Inouye Solar Telescope atau DKIST, perancangan pembinaannya diumumkan pada tahun 2010, mula dibina pada tahun 2013 sebelum siap pada Ogos 2017. Dalam tempoh 2 tahun kebelakangan ini, penyelidik yang bertugas di DKIST masih lagi dalam fasa kajian dan percubaan dengan anggaran mampu beroperasi sepenuhnya bermula pada pertengahan tahun 2020.

DKIST mempunyai pelan kajian 44 tahun lamanya, bagi mengkaji matahari sebagai matlamat utama. Berikutan teknologi yang dipasangkan ke dalamnya memang khas untuk mengkaji sebarang perubahan solar yang berlaku, DKIST bakal membolehkan kajian tentang bagaimana perubahan medan magnetik matahari memberikan kesan kepada bumi dan kawasan persekitarannya.

Selain itu, DKIST juga diramalkan bakal membantu kita menjawab satu persoalan yang belum kita fahami sehingga kini - mengapa corona matahari mempunyai tahap kepanasan lebih tinggi, berbanding permukaan badan bergasnya sendiri?

Walaupun masih dalam tempoh percubaan, penyelidik sudah berjaya merekodkan banyak visual tentang matahari yang sedang berlaku. Visual pertama yang ada telah pun diterbitkan pada 29 Januari 2020, memaparkan permukaan matahari yang sangat unik dan sentiasa berubah-ubah.

Cermin DKIST yang mempunyai lebar 4 meter, mampu merekodkan gambaran matahari 5 kali lebih baik berbanding teleskop yang ada sebelum ini - menampakkan dengan lebih jelas wajah sebenar matahari. Apa yang penting, selepas beroperasi sepenuhnya - kita akan dapat menganalisis data berkaitan suhu, kelajuan dan struktur matahari dengan lebih baik; membolehkan kita memahami perubahan cuaca di angkasa.

Menghalakan sebuah teleskop dengan lensa gergasi bukanlah satu tugas mudah, kerana haba yang terhasil daripada fokus mampu mencairkan besi dalam tempoh masa yang pendek. Sebuah kolam khas yang diisikan ais digunakan dengan jalinan sistem penyejuk sepanjang 13 km di sekeliling fasiliti, bagi membolehkan teleskop disejukkan.

Sebuah video yang memaparkan dengan jelas perubahan permukaan matahari telah pun dikongsikan, memaparkan permukannya dalam skala lebih 7000 km persegi. Hanya satu imej dari DKIST mampu mengandungi keseluruhan Negeri Sembilan, sebagai contoh - sekiranya dibesarkan untuk diteliti!

Imej pertama dari DKIST memaparkan plasma yang seakan menggelegak di seluruh permukaan matahari, seperti sel-sel mikroorganisma yang senantiasa berubah-ubah - setiap satu sel mempunyai saiz sebesar sebuah bandar besar di bumi.

Apa yang kita tahu setakat ini, proses penolakan plasma ke luar permukaan matahari itu tidak pernah berhenti 'dipancutkan' sebelum menyejuk dan kembali menyusup masuk ke dalam matahari, melalui liang-liang yang wujud.

Setakat ini, tidak banyak perkara baru yang dapat kita pelajari hasil daripada DKIST, selagi mana teleskop ini belum beroperasi sepenuhnya. Bermula pertengahan tahun 2020, diharapkan kita mampu memahami dengan lebih baik bintang gergasi yang mempunyai peranan yang sangat besar pada kita - seterusnya membolehkan kita meramal 'perangai' matahari dengan tepat.

Matahari dan medan magnetiknya yang sentiasa berubah memberikan pengaruh besar kepada sistem GPS kegunaan kita, mengganggu sistem penerbangan, sistem satelit serta mampu mematikan jalinan elektrik yang bertanggungjawab membekalkan tenaga pada kita.

Bencana yang terhasil daripada medan magnetik matahari setakat ini hanya mampu kita ramal, boleh berlaku dalam tempoh masa 48 minit. Apabila DKIST beroperasi sepenuhnya, manusia akan mampu meramal gangguan atau bencana akibat pengaruh solar lebih awal - sepantas 48 jam sebelum tiba fenomenanya di bumi.


Mengapa Saiz Tab Mandi Dicipta Lebih Pendek Dari Ketinggian Manusia?

Walaupun bukan budaya kita di Asia untuk menggunakan tab mandi sebagai satu alat untuk membersihkan diri, idea ini digunakan secara meluas di negara-negara Barat serta negara bermusim sejuk.

Dan ke mana sahaja anda pergi ke seluruh pelusuk dunia atau tinggal di hotel yang mempunyai tab mandi, pasti anda menyedari satu perkara.

Semua tab mandi yang anda temui, saiznya lebih pendek daripada ketinggian anda membuatkan kaki anda tergantung. Mengapa tak mandi tidak dicipta lebih panjang?

Idea mengenai tab mandi bermula lebih dari 5,000 tahun dahulu, ke zaman sistem paip terawal yang pernah ditemui di Lembah Indus India purba.

Malah, tab mandi peribadi telah wujud sejak beberapa ribu tahun yang lalu. Dari tong kayu dan besen tembaga kepada tab mandi porselin moden, ia biasanya tersedia untuk orang kaya.

Dan dalam 200 tahun yang lalu, tab mandi peribadi untuk orang biasa menjadi semakin popular dan meluas.

Tab mandi di Eropah diperbuat daripada besi, timah dan tembaga, dan biasanya terdapat dalam gaya clawfoot (tab mandi berkaki).

Menjelang awal abad ke-20, didapati bahawa porselin boleh digunakan untuk menggantikan besi, menjadikannya lebih tahan lama, lebih mudah untuk dihasilkan dan lebih mudah dibersihkan.

Menjelang pertengahan abad ke-20, tiub gentian kaca menjadi satu standard, kerana ketahanan dan lebih ringan.

Sehingga kini, anda boleh melihat tab mandi clawfoot antik dan replika mode, serta tab mandi yang direka khas. Namun, tab mandi standard di kebanyakan rumah bersaiz 3 x 5 kaki.

Memandangkan kebanyakan daripada manusia di atas muka Bumi ini lebih tinggi daripada 5 kaki 152 sentimeter, bukankah ia satu idea yang kurang bijak untuk mereka bentuk tab mandi standard yang tak mampu memuatkan majoriti penduduk dunia?

Malah, tab mandi yang pendek membuatkan kaki anda tergantung sekaligus menyebabkan ketidakselesaan.

Walaupun tidak ada jawapan yang diterima secara formal atau universal untuk soalan ini, terdapat beberapa faktor yang mungkin membawa kepada mengapa tab mandi direka bentuk sebegini.

Mandi adalah aktiviti tradisi yang menenangkan, membolehkan seseorang tidak mempedulikan masalah mereka dan hanyut seketika sambil menghirup aromaterapi di udara.

Walau bagaimanapun, terlelap di dalam tab mandi sangat membahayakan jika anda tergelincir ke dalam air.

Mempunyai tab mandi yang lebih pendek daripada ketinggian kebanyakan orang bermakna jika anda tergelincir di dalam tab mandi, muka anda mungkin tidak akan tenggelam kerana kaki akan menyokong badan, mengelakkan daripada sebarang kecelakaan.

Walaupun ini mungkin menyukarkan orang yang tinggi untuk menenggelamkan badan mereka, tetapi ia dapat menyelamatkan nyawa orang yang lebih pendek.

Selain itu, berat dan saiz tab mandi (walaupun diperbuat daripada gentian kaca) boleh membuatnya terlalu sukar untuk diangkut dan dipasang.

Sekiranya tab mandi terlalu panjang, sukar untuk membawanya masuk ke dalam bilik mandi.

Di banyak tempat di dunia, termasuk Amerika Syarikat, aktiviti mandi lebih dikaitkan dengan kanak-kanak berbanding orang dewasa, sekurang-kurangnya dari segi kebersihan harian.

Oleh kerana saiz kanak-kanak yang lebih kecil, dan penggunaan tab mandi oleh orang dewasa adalah kurang kerap, reka bentuk tab mandi yang lebih kecil ini adalah masuk akal.

Kebanyakan rumah dan pangsapuri dilengkapi dengan gabungan pancuran mandian atau tab mandi, namun kebarangkalian untuk pengguna memilih untuk menggunakan pancuran mandi adalah lebih tinggi.

Sesetengah bahagian dunia lebih suka kan reka bentuk yang padat dan ekonomi, yang mana lebih cenderung menggunakan tab mandi yang kecil.

Di samping itu di Amerika Syarikat, mandi dirasakan seperti sesuatu yang ketinggalan zaman, trend yang menjadi kurang biasa di dunia moden yang sibuk dan pantas.

Mempunyai saiz dan bahan piawai untuk tab mandi membolehkan berlakunya pengeluaran besar-besaran dan harga yang agak rendah.

Dalam kebanyakan kes, anda boleh membeli tab mandi asas untuk beberapa ribu ringgit, namun pemasangan dan pembinaan lain di untuk projek bilik mandi mungkin lebih mahal.

Sekiranya anda mahukan tab mandi reka bentuk khas, mungkin lebih besar atau lebih panjang, harga tab mandi tersebut akan menjadi lebih mahal berkali ganda.

Bagi "besen" kosong yang jarang digunakan oleh ahli keluarga, membelanjakan wang yang banyak untuk tab mandi adalah sesuatu yang tidak berbaloi.

Kebanyakan rumah dan apartmen direka bentuk dengan saiz bilik berpandukan standard untuk saiz perkakas.

Sebagai contoh, jika anda ingin membeli rumah yang telah siap dan bukannya mereka bentuk sendiri, bilik mandi akan mungkin telah direka bentuk untuk dipasangkan dengan tab mandi asas dan sebarang pelarasan yang anda mahukan mungkin akan mengganggu ruang sedia ada.

Setiap kaki persegi hartanah adalah sangat berharga, jadi arkitek dan jurutera cuba menggunakannya secekap yang boleh. Tab mandi yang lebih kecil mewujudkan rasa yang luar dan membolehkan ruang selebihnya digunakan untuk aspek rumah yang lebih penting.

Teori ini juga digunakan di hampir semua hotel yang mempunya tab mandi. Tab mandi kecil biasanya dipasangkan di dalam bilik mandi kebanyakan hotel kerana ia menjimatkan ruang dan membolehkan ruang bilik menjadi lebih besar.

1. Luxury Freestanding Tubs with Modern Design in the USA


6 Sebab Kenapa Anda Tak Patut Layari Dark Web

Seperti yang sesetengah daripada kita tahu, dark web boleh menjadi sumber yang menakjubkan, memberikan akses kepada maklumat yang anda tak boleh dapat dalam internet biasa.

Dark web biasanya dirujuk sebagai sisi gelap dan jahat dalam internet.

Ia merupakan lokasi laman sesawang dihoskan secara tanpa nama, biasanya berkenaan dengan aktiviti haram, dan berbeza dengan deep web.

Walaupun ia mempunyai kebaikan tersendiri, dark web lebih cenderung untuk membawa anda ke dunia yang gelap. iluminasi.com kongsikan 6 sebab mengapa anda tak patut layari dark web.

Sekiranya anda mengikuti berita-berita terkini, anda pastinya mengetahui bahawa penipuan kripto sudah terlalu biasa dalam web biasa.

Malah, masalah ini telah memaksa Facebook mengeluarkan larangan sepenuhnya terhadap iklan kripto pada pertengahan tahun 2018.

Jadi, adalah tidak mengejutkan untuk mengetahu bahawa penipuan kripto adalah lebih dahsyat dalam dark web.

Scammer menggunakan teknik yang sama dalam internet web, tetapi kekurangan peraturan bermakna penipuan kurang ditutup oleh rangkaian iklan, forum, dan tempat lain di mana scam ini muncul.

Exit scam berlaku apabila penjual berhenti menghantar produk tetapi terus mengambil pesanan dan wang daripada pelanggan.

Kerana barang-barang yang dijual di web gelap biasanya menyalahi undang-undang, melibatkan senjata api, dadah dan sebagainya, dan bayaran dibuat dalam bentuk Bitcoin atau mata wang kripto lain, maka pembeli tidak mempunyai jalan untuk mendapatkan ganti rugi atau pampasan.

Beberapa exit scam yang paling terkenal di dark web termasuklah Olympus Market dan Empire pada September 2018, dan pasaran darknet Evolution pada tahun 2015.

Pemilik pasaran Evolusi dilaporkan melarikan lebih dari $12 juta (RM48 juta) dalam bentuk Bitcoins.

Web gelap penuh dengan penipuan di mana hampir semua yang ingin beli sebagai pertukaran dengan wang anda, berakhir dengan sia-sia.

Amat jelas baha tipu daya datang dalam banyak bentuk dan para penipu sangat kreatif. Sesetengah tipu helah boleh sampai ke tahap yang menjijikan.

Bilik-bilik ini bertujuan untuk menunjukkan penyeksaan terhadap haiwan dan manusia hidup, serta pemerkosaan secara langsung dan juga pembunuhan.

Mungkin tak semuanya yang palsu dan kami tidak mempunyai sebarang keinginan untuk menyiasat, tetapi menurut pengguna tegar dark web adalah ia kemungkinan ia adalah lakonan malah mungkin satu scam.

Satu insiden yang berlaku pada Ogos 2015 menjanjikan penyeksaan terhadap tujuh tahanan ISIS.

Malah mereka mendakwa para penonton boleh memberikan arahan apa yang hendak dilakukan ke atas tahanan-tahanan tersebut melalui ruangan sembang.

Kemudian, tiga minit sebelum aksi itu bermula, laman sesawang terpadam.

Setengah jam kemudian laman sesawang itu kembali dan mengucapkan terima kasih kepada orang ramai yang mengambil bahagian.

Apabila "rakaman sumber" dimuat naik, ia melihatkan kamera membeku setiap kali penyeksaan bermula. Notis rampasan FBI yang kelihatan seperti palsu dan mencurigakan muncul beberapa hari kemudian.

Tipu helah lain mengambil kesempatan terhadap mereka yang mahu menggunakan perkhidmatan haram seperti pembunuh upahan yang sering dirujuk sebagai putera Nigeria dalam web gelap, serta yang ingin membeli produk haram.

Sekiranya anda cuba mendapatkan perkhidmatan dan produk seperti ini, anda akan kerugian besar.

Pihak berkuasa anti-keganasan telah mendedahkan beberapa contoh bahawa kumpulan-kumpulan pengganas menggunakan web gelap untuk menyelaraskan tindakan mereka.

Pada awal tahun 2015, didapati bahawa Al-Hayat Media Centre, yang bersekutu dengan ISIS, melancarkan laman web gelap baharu untuk menyebarkan maklumat.

Laman web biasa milik mereka juga mempunyai arahan jelas tentang cara mengakses kandungan web gelap mereka.

Rawti Shax yang merupakan cabang kumpukan Kurdish juga didapati menggunakan web gelap pada Oktober 2015.

Selepas serangan di Paris pada tahun 2015, kumpulan hacktivis Anonymous berjaya menguasai satu laman web penyokong ISIS dan menggantikannya dengan iklan Prozac (ubat kemurungan).

Pornografi haram adalah sangat berleluasa di dark web. Isu terbesar boleh dikatakan pornografi kanak-kanak dan juga yang berkaitan dengan pedofil.

Pada tahun 2015, FBI menumpaskan laman lucah kanak-kanak besar-besaran di dark web dengan menggunakan perisian hasad (malware), eksploitasi dalam Adobe Flash dan helah penggodaman yang lain.

Pihak berkuasa berjaya menguasai pelayan North Carolina itu dan membiarkannya berfungsi selama dua minggu sebelum menutupnya.

Berikutan kebenaran yang diterima, pada atau sekitar dan antara 20 Februari 2015 dan 4 Mac 2015, setiap kali pengguna atau pentadbir melakukan log masuk ke Laman Web A dengan memasukkan nama pengguna dan kata laluan, FBI diberi kuasa untuk menggunakan Alat Penyiasatan Rangkaian (NIT ) yang akan menghantar satu atau lebih komunikasi kepada komputer pengguna.

Komunikasi tersebut direka bentuk untuk menyebabkan komputer penerima untuk menyampaikan kepada komputer yang dikendalikan oleh data kerajaan yang akan membantu mengenal pasti komputer, lokasinya, maklumat lain mengenai komputer, dan pengguna komputer yang mengakses Laman Web A.

Akhirnya, FBI berjaya menjejaki lebih daripada 1,000 komputer dan menangkap tiga lelaki.

Dan pornografi kanak-kanak bukanlah satu-satunya masalah berkaitan dengan hal ini. Kandungan yang terdapat di kawasan kelabu seperti pornografi balas dendam (pengedaran imej atau video individu tanpa kebenaran) juga satu masalah besar yang sukar ditangani pihak berkuasa.

Kita sudah biasa dengan bagaimana penipuan pancingan data (phishing scam) berfungsi dalam web biasa.

Dalam dark web, adalah lebih mudah untuk anda menjadi mangsa disebabkan oleh cara alamat web disampaikan.

Lebih buruk, dalam sesetengah kes, laman sesawang palsu ini bukan sahaja meniru sasaran mereka, tetapi juga terbukti menjadi wakil kepada laman sesawang sebenar.

Secara praktikalnya, ini bermakna mereka boleh melakukan serangan man-in-the-middle (MITM) dan sama ada mencuri atau mengubah data ketika memasuki laman palsu.

Serangan man-in-the-middle adalah satu serangan di mana penyerang secara diam-diam menyiarkan dan mungkin mengubah komunikasi antara dua pihak yang percaya bahawa mereka berkomunikasi secara langsung antara satu sama lain.


Kisah Rompakan Helikopter Yang Melenyapkan Wang Tunai ATM Di Seluruh Stockholm

Setiap tahun, tersangat banyak kes rompakan yang dilaporkan berlaku di seluruh dunia, namun kebanyakannya adalah pada skala yang kecil dan tidak cukup untuk melenyapkan bekalan wang tunai untuk seluruh bandar.

Cuba bayangkan dalam masa beberapa minit sahaja sekumpulan perompak berjaya merompak hampir kesemua wang tunai yang ada di Shah Alam, kerana kes seperti ini pernah berlaku tetapi bukanlah di Malaysia tetapi di Stockholm, Sweden.

Tidak jelas siapa sebenarnya yang terlibat dalam rompakan ini tetapi apa yang diketahui adalah ia berlaku lebih 10 tahun yang lalu iaitu pada 23 September 2009.

Pada jam 5.15 petang ketika bandar Stockholm sedang menikmati hari yang tenang, dengan tiba-tiba sebuah helikopter penuh dengan penyamun mendarat di atas bangunan perkhidmatan wang tunai G4S.

Sebab mengapa bangunan ini menjadi sasaran adalah kerana ia merupakan tempat simpanan wang tunai bagi mesin ATM di bandar Stockholm.

Tiga hingga empat orang daripada mereka kemudiannya keluar daripada helikopter dan memecahkan bumbung kaca menggunakan tukul lalu menggunakan tali untuk turun.

Bom bersaiz kecil yang diletupkan di dalam bangunan tersebut menyebabkan pintu keselamatan terbuka.

Beberapa daripada perompak itu kemudiannya menggunakan mesin gergaji untuk membuka peti simpanan wang tunai sebelum mengisi beg-beg yang dibawa dengan wang tersebut.

Tanpa membuang masa, mereka memanjat semula bangunan tersebut melalui bumbung kaca dan 20 minit selepas mereka mendarat di atas bumbung bangunan itu, para perompak ini berjaya melarikan diri menggunakan helikopter yang sama.

Tindakan ini sudah semestinya akan membuatkan anda menerima lima bintang dalam permainan video GTA, namun para perompak sudah tahu dan telah bersedia lebih awal.

Jadi, sebelum melakukan rompakan tersebut, para perompak ini terlebih dahulu menaburkan paku caltrop di atas kesemua jalan yang bersambung dengan bangunan tersebut yang menghalang kereta polis untuk mendekati mereka.

Namun persoalannya adalah mengapa polis tidak menggunakan helikopter mereka untuk memintas helikopter perompak ketika mereka melarikan diri?

(Paku caltrop yang ditaburkan di atas jalan yang berhubung dengan bangunan G4S)

Jawapannya adalah perompak tersebut berada selangkah di hadapan pihak polis.

Mereka mencuri helikopter yang digunakan dalam rompakan itu dari pangkalan polis dan kemudiannya meletakkan beg kosong di pintu masuk tempat simpanan helikopter yang tertera perkataan "bom".

Pihak polis percaya bahawa itu adalah bom membuatkan mereka tidak dapat menggunakan helikopter untuk memintas atau mengejar para perompak tesebut.

Kerajaan Sweden tidak pernah mengesahkan secara terbuka berapa jumlah wang yang dirompak tetapi spekulasi menganggarkan sekitar $5 juta (RM20 juta) hingga $100 juta (RM400 juta).

2 jam 40 minit selepas rompakan tersebut, helikopter tersebut ditemui dalam hutan 30 kilometer dari utara Stockholm.

2 hari kemudian, salah seorang daripada perompak tersebut dikesan cuba melarikan diri ke Republik Dominika di mana dia ditangkap oleh polis tempatan dan diekstradisi dengan serta-merta untuk dibicarakan.

Seorang lagi yang cuba untuk melarikan ke Kepulauan Canary tetapi berjaya dipintas oleh pasukan bersenjata khas Sweden.

Dalam tempoh setahun, seramai 7 orang berjaya ditangkap dan dijatuhkan hukuman oleh kerajaan Sweden atas peranan mereka dalam rompakan tersebut.

Walaupun tiada siapa yang cedera secara fizikal, namun mereka telah merompak wang tunai dalam jumlah yang tersangat banyak menggunakan keganasan.

Juruterbang helikopter dan salah seorang yang memasuki peti besi juga dijatuhkan 7 tahun penjara.

2 individu yang membantu para perompak tersebut mendapatkan bahan letupan dan kad SIM masing-masing menerima hukuman 5 tahun penjara.

Seorang warga Serbia yang didakwa sebagai dalam rompakan ini menerima hukuman 3 tahun penjara, seorang lelaki yang memalsukan alibinya ke atas helikopter yang hilang menerima 2 tahun penjara dan lelaki yang bertanggungjawab mengupah juruterbang hanya dijatuhkan setahun penjara.

Walaupun sebahagian besar daripada mereka telah diberkas, namun terdapat sekurang-kurangnya 2 lagi perompak yang berjaya melarikan diri.

Dan sebahagian besar daripada wang yang dirompak itu tidak berjaya ditemui, bermakna wang tersebut berada dalam tangan 2 perompak yang bebas.

Kini, kesemua penjenayah ini telah menjalani hukuman penjara dan dibebaskan kembali ke masyarakat.

Jadi, jika 2 orang lagi daripada mereka yang tidak berjaya dikesan ini menyimpan wang dan menunggu yang lain untuk dibebaskan, adakah berbaloi untuk meringkuk dalam penjara untuk tempoh 5 hingga 10 tahun dan kemudiannya dibebaskan sebagai jutawan?

Walaupun jumlah rompakan tidak diketahui, namun kerajaan Sweden mengumumkan amaran bahawa mesin ATM di Stockholm kemungkinan kehabisan wang tunai untuk beberapa hari selepas rompakan tersebut.

Jadi, kita boleh anggarkan bahawa wang yang dirompak tersebut adalah cukup banyak untuk membuatkan keseluruhan bandar besar di Eropah ketiadaan wang tunai untuk beberapa hari.


5 Filem Berkaitan Wabak Virus Yang Perlu Anda Tonton

Filem sains fiksyen berkaitan dengan wabak jarang menjadi pilihan produser filem untuk dipersembahkan, berikutan skop peminatnya yang lebih kecil.

Walaupun demikian, trend dunia memang menunjukkan apabila berlakunya wabak-wabak berkaitan virus - pasti permintaan terhadap filem yang membawakan tema tentang penyebaran wabak ini, akan mula meningkat.

Berbeza dengan genre sains fiksyen lain yang kerap memainkan elemen fantasi, peminat filem tidak punya banyak pilihan dalam genre sebegini - tetapi lima dalam senarai ini, kami yakin dapat memuaskan hati.

Sekiranya ditanya filem berkaitan wabak yang realistik, 'Contagion' akan menjadi salah satu filem yang kerap disebut kerana keberkesanannya daripada segi isinya yang dilakukan dengan merujuk kepada kes-kes yang betul-betul ada.

Digarap berdasarkan kepada penyebaran virus Nipah yang berlaku di negara kita, filem 'Contagion' memaparkan kisah bagaimana seorang wanita yang didapati sakit mampu menyebabkan jangkitan dalam skala besar sehingga menyebabkan banyak negara perlu diletakkan dalam kuarantin.

'Contagion' juga cuba membawa perspektif tentang usaha di belakang tabir penciptaan vaksin yang perlu dilakukan, serta yang lebih penting - kajian tentang perubahan manusia yang akan berlaku, apabila manusia berada dalam keadaan terdesak dan tertekan.

Diarahkan oleh pengarah terkenal Wolfgang Petersen, filem tahun 1995 ini membawakan kisah tentang penyebaran sejenis virus yang digelarkan sebagai 'motaba', diinspirasikan daripada insiden penyebaran wabak ebola yang masih berterusan sehingga kini.

Virus 'motaba' mula tersebar selepas seekor monyet yang menjadi perumahnya di bawa masuk ke Amerika Syarikat, sebelum dilepaskan ke dalam hutan kerana gagal dijual. Namun virus tersebut sempat menjangkiti individu terakhir yang melepaskan monyet itu.

Berbeza dengan 'Contagion', Outbreak cuba menyuntik teori konspirasi ke dalam filemnya, meletakkan usaha sesetengah pihak mahu mengambil kesempatan - menjadikan 'motaba' senjata biologi.

Sebuah siri televisyen 4 episod yang menceritakan tentang apa yang berlaku kepada sekumpulan manusia - selepas sejenis virus mirip influenza berjaya membunuh majoriti manusia; mengakibatkan hanya 0.06% saja manusia masih bernyawa.

Diambil daripada sebuah novel karya penulis seram terkenal Stephen King yang menggunakan judul serupa, rancangan asalnya adalah untuk menerbitkan sebuah filem bagi tayangan teater. Bagaimanapun, rancangan itu terpaksa diubah berikutan anggaran durasi yang diperlukan - tidak memadai bagi membolehkan sebuah filem memaparkan keseluruhan novelnya dengan baik.

Setiap satu episod mempunyai durasi 2 jam, berjaya mengolah hampir keseluruhan babak-babak penting yang wajib ada. Siri ini mendapat sambutan baik serta berjaya memenangi 2 anugerah Emmy, daripada enam pencalonan kesemuanya. Sebuah siri televisyen adaptasi baru dengan judul serupa, memaparkan aktor James Marsden (X-Men, Superman Returns) sedang dalam pembikinan bagi tayangan 2020 atau 2021.

Sebuah filem Korea Selatan yang diberikan judul 'Gamgi' dan dikenali sebagai 'The Flu' bagi pasaran antarabangsa, filem ini membawakan tentang penyebaran wabak selesema disebabkan oleh jangkitan virus H5N1 yang mampu membunuh pesakit dalam tempoh 36 jam.

Selepas satu operasi membanteras kemasukan pendatang haram mendapati pendatang yang dikurung meninggal dunia akibat satu jangkitan misteri, dua individu yang bertanggungjawab menyeludup mereka masuk mengalami jangkitan. Satu-satunya pendatang asing yang terselamat pula melarikan diri.

Usaha untuk melakukan kuarantin gagal dilakukan selepas jangkitan mula merebak, sehingga memaksa bandar Seoul ditutup aksesnya, memaksa kerajaan Korea Selatan melakukan banyak perkara di luar jangkaan bagi melindungi wabak yang mula membunuh ramai nyawa.

Sebuah filem yang cuba menekankan aspek hubungan manusia berbanding dengan aspek sains fiksyen, 'Children of Men' merupakan antara filem terbaik yang pernah dihasilkan. Walaupun begitu, filem ini tidak banyak menceritakan tentang insiden yang telah berlaku kepada manusia sehinggakan ramai telah meninggal dunia akibat jangkitan selesema atau kenapa wanita dalam filem ini, tidak lagi boleh mengandung.

Sebaliknya keseluruhan filem ini cuba mengupas tentang usaha yang dijalankan sekumpulan komuniti yang mahu membetulkan kerajaan - sebelum usaha murni mereka diambil alih secara paksa beberapa individu yang mahu mencetuskan revolusi, bagi menggulingkan kerajaan United Kingdom yang tinggal ketika itu.

Di tengah-tengah pergelutan pemberontak dan kerajaan, seorang lelaki memegang tanggungjawab melindungi satu-satunya wanita yang telah mengandung, dalam tempoh hampir dua dekad. Sekiranya anda peminat filem dalam mana-mana genre sekalipun - pastikan anda menonton filem ini.

Ini kerana 'Children of Men' adalah antara filem yang pasti akan memberikan kesan yang besar pada persepsi anda, tentang duniawi serta sifat manusia yang sebenar.


Akta 342 : Peraturan Yang Membolehkan Penyebar Wabak Ditahan di Malaysia

Salah satu isu yang akan timbul apabila sesuatu wabak didapati merebak, adalah berkaitan dengan undang-undang yang akan digunakan dalam memastikan kuarantin berjaya dilakukan.

Ini kerana peraturan kuarantin akan menyebabkan hidup banyak pihak terjejas, sehingga menyebabkan rasa tidak puas hati kepada mereka yang terlibat. Persoalannya - bolehkah seseorang enggan di kuarantin?

Apakah yang boleh berlaku sekiranya ada pihak melanggar arahan agar kuarantin dilakukan?

Sebelum kita masuk kepada aspek undang-undang berkaitan kuarantin, sesuatu yang perlu diperjelaskan terlebih dahulu adalah berkaitan kekeliruan kita tentang kewujudan dua terma yang sering dicampur aduk kegunaannya. Yang pertama adalah kuarantin. Yang kedua, adalah isolasi.

Kuarantin adalah proses atau kaedah menghalang atau menyekat pergerakan seseorang yang menjadi suspek mungkin menghidapi penyakit atau membawa virus yang mampu atau berpotensi menyebabkan jangkitan. Kuarantin berlaku hanya melibatkan individu yang dikhuatiri dijangkiti, tetapi belum menampakkan sebarang simptom atau petanda jangkitan.

Selain pada peringkat individu, kaedah kuarantin boleh juga dikenakan pada peringkat mukim, daerah, negeri atau lebih teruk - negara.

Berbeza dengan kuarantin, kaedah isolasi pula hanya akan digunakan ke atas individu yang sudah disahkan mempunyai jangkitan, bagi membolehkan pergerakan mereka disekat - agar jangkitan mampu dikawal penularannya.

Secara amnya, majoriti kerajaan di dunia mempunyai kuasa bagi mewajibkan mana-mana individu atau pesakit yang dirasakan berisiko, diletakkan di bawah kaedah kuarantin dan isolasi.

Antara penyakit yang masih menular di seluruh dunia yang membolehkan kerajaan melalui kuasa Kementerian Kesihatan negara itu mengambil sebarang langkah perlu, adalah penyakit ebola, tuberculosis atau TB, kolera, cacar, difteria dan beberapa lagi penyakit lain.

Seperti Amerika Syarikat, mereka meletakkan bidang kuasa bagi menjalankan kuarantin dan isolasi mandatori kepada Centers for Disease Control and Prevention atau CDC. CDC diberikan kuasa sepenuhnya untuk menahan, memerika dan melepaskan mana-mana individu yang dirasakan berisiko menyebabkan jangkitan wabak.

Setiap negeri di Amerika Syarikat mempunyai kuasa sendiri untuk mengawal akses masuk sempadan mereka, sekiranya perlu menutup laluan-laluan utama ke dalam negeri.

Pada tahun 2016, kontroversi timbul melibatkan CDC - selepas CDC diberikan kuasa mutlak bagi menahan dan memerika sesiapa saja, walaupun di luar skop jangkitan yang telah disenaraikan sebagai 'wabak berisiko tinggi' tanpa keperluan mendapatkan kebenaran daripada suspek.

Langkah ini mula dijalankan sepenuhnya sejak bulan Februari tahun 2017.

Adakah undang-undang serupa terpakai di negara kita? Boleh dikatakan terpakai juga. Negara kita menggazetkan 29 penyakit khusus (pautan PDF) antaranya tetanus, hepatitis, ensefalitis, HFMD, MERS, malaria, influenza dan secara amnya mana-mana wabak, sebagai penyakit berjangkit.

Diwartakan sejak tahun 1988 di bawah Akta Pencegahan dan Pengawalan Penyakit Berjangkit atau Akta 342 - akta ini memberikan kuasa sepenuhnya kepada Menteri bagi mengisytiharkan mana-mana kawasan di luar Malaysia sebagai kawasan jangkitan, sekiranya punca virus itu didapati datang daripada luar negara.

Di bawah akta ini juga, pegawai-pegawai kesihatan diberikan kuasa penuh untuk melakukan pemeriksaan ke atas individu, kenderaan, barangan, binatang atau premis yang dirasakan mempunyai risiko penyebaran wabak.

Bagi mana-mana individu yang didapati menjadi pembawa atau berstatus pesakit, pegawai mempunyai kuasa untuk memindahkan beliau ke stesen kuarantin atau lokasi isolasi yang dirasakan sesuai.

Sesuatu yang jarang kita perkatakan adalah berkenaan kesalahan yang boleh berlaku, sekiranya kita tidak melaporkan tentang kewujudan wabak. Mana-mana individu dalam negara kita yang tahu tentang kes penyakit berjangkit seperti disenaraikan, tetapi tidak melaporkannya boleh didakwa di mahkamah atas kesalahan tersebut.

Sekiranya berlaku kes di mana ada individu warganegara Malaysia melanggar arahan kuarantin dan isolasi, dia boleh dianggap telah melakukan kesalahan - dengan hukuman penjara dua tahun bagi kesalahan pertama, denda atau kedua-duanya.

Seandainya perkara itu berulang untuk kali kedua, hukuman penjara ke atasnya akan ditambah kepada lima tahun, denda atau kedua-duanya. Selepas kesalahan kali kedua dilakukan, hukuman denda akan dikenakan kepada pesalah dalam kadar RM200 sehari bagi setiap satu hari kesalahan itu diulang.

Pegawai kerajaan melalui kuasa Menteri, mempunyai kuasa untuk menyita apa saja yang mereka rasakan perlu bagi tujuan kawalan wabak dan proses pemulangan semula apa yang disita, turut sama memerlukan kebenaran daripada pihak berwajib.

Akta 342 memberikan bidang kuasa yang agak besar kepada Menteri dalam memastikan perlindungan masyarakat daripada wabak, dapat dilakukan. Walaupun demikian, persoalannya adalah - adakah anda merasakan kebebasan anda sebagai warganegara, dilindungi; sekiranya anda dipaksa untuk menjalani kuarantin atau isolasi yang bersifat mandatori?


Kumpulan 99 Pesakit Pertama Coronavirus : Apa Yang Kita Tahu Setakat Ini?

Melawan sesuatu wabak yang sudah diketahui asal-usulnya serta langkah-langkah persediaan yang perlu diambil, sangat jauh berbeza berbanding dengan menghadapi wabak yang baru muncul pertama kali.

Coronavirus adalah antara wabak jenis baru yang belum pernah ada sebelum ini. Berikutan daripada situasi tersebut, pakar-pakar perubatan yang diberikan tanggungjawab merawat pesakit dalam masa yang sama, sebenarnya sedang belajar dan memahami apa yang sedang mereka hadapi.

Apa yang kita tahu daripada kumpulan pesakit pertama yang diserang virus tersebut? Inilah laporan kajian yang dijalankan terhadap 99 orang pesakit terawal serangan coronavirus, yang direkodkan di Jinyintan Hospital, Wuhan.

Kesemua pesakit menunjukkan satu perkara serupa - semuanya mengalami pneumonia, serangan ke atas-paru yang menyebabkan kandungan paru-paru mempunyai kandungan air yang lebih tinggi berbanding biasa.

Ini disebabkan pembentukan gelembung-gelembung udara dalam saluran darah yang dipenuhi oleh air, yang sepatutnya diisi dengan oksigen - menyebabkan berlakunya radang atau perubahan saiz pada semua paru-paru pesakit.

82 pesakit mengalami demam panas, 81 batuk, 31 sesak nafas, 11 mengalami sakit otot, 9 mengalami masalah halusinasi, 8 mengalami sakit kepala dan 5 mengalami sakit tekak.

Dua kematian pertama dalam kumpulan 99 pesakit coronavirus, merupakan golongan perokok tegar. Tabiat buruk ini dipercayai menyebabkan paru-paru mereka menjadi lebih lemah akibat serangan pneumonia.

Kematian pertama berlaku melibatkan seorang warga lelaki berusia 61 tahun yang mengalami kegagalan paru-paru untuk mengepam oksigen ke dalam darah. Dia bertahan dengan ventilator tetapi paru-parunya gagal berfungsi menyebabkan kematiannya, 11 hari selepas dibawa masuk ke wad.

Kematian kedua pula melibatkan seorang warga lelaki berusia 69 tahun, yang mengalami masalah sindrom akut pernafasan. Dia disambungkan dengan mesin paru-paru elektronik namun gagal bertahan, selepas mengalami masalah kejutan septik selepas tekanan darahnya gagal distabilkan.

Daripada 99 pesakit pertama, 11 orang meninggal dunia, 57 masih lagi dihospital pada 30 Januari 2020 dan 31 orang sudah dibenarkan pulang.

Apa yang mengejutkan, daripada 99 orang pesakit pertama ini - 49 orang daripadanya bekerja atau terlibat dengan pasar basah Huanan yang menjadi lokasi dipercayai punca serangan coronavirus. 2 daripada mereka, hanyalah pekerja penghantar barang yang hadir seketika saja.

Majoriti 99 kumpulan pertama pesakit coronavirus, merupakan lelaki berusia 56 ke 67 tahun. Walaupun statistik terbaru menunjukkan kadar serangan coronavirus terhadap jantina tertentu tampak lebih seimbang, dalam kumpulan 99 pesakit pertama; lelaki mendominasi.

Golongan wanita dikatakan kurang berisiko dijangkiti disebabkan oleh perlindungan yang ditawarkan oleh hormon yang ada pada mereka, serta fungsi kromosom-x terhadap sistem pertahanan badan wanita.

Apa yang direkodkan setakat ini, tahap kesihatan badan seseorang juga memainkan peranan yang sangat besar dalam menangani penularan coronavirus. Daripada 99 pesakit pertama di Wuhan, 40 daripada mereka mempunyai masalah jantung, seperti penyakit jantung, pernah mengalami kegagalan jantung dan masalah strok.

12 daripada 99 pesakit pula mempunyai masalah kencing manis, menandakan virus berbahaya ini lebih mudah menyerang individu yang mempunyai tahap kesihatan lebih rendah; berbanding mereka yang mempunyai tubuh yang lebih kuat asasnya.

Artikel ini adalah terjemahan dan olahan semula artikel Coronavirus: What it does to the body yang diterbitkan pada 30 Januari 2020 oleh BBC News.


9 Penyakit Yang Boleh Membunuh Dalam Masa 24 Jam

Ketika ini, terdapat beribu-ribu penyakit yang memberi kesan kepada manusia dan kebanyakan daripada kita biasanya akan dijangkiti dengan sesetengah penyakit sekitar satu atau dua kali setahun.

Penyakit kanak-kanak seperti demam campak, beguk dan cacar air adalah perkara biasa, sama seperti selesema.

Penyakit-penyakit ini pada umumnya diterima sebagai sebahagian daripada kehidupan kerana jarang berbahaya sehingga membawa kepada kematian.

Walau bagaimanapun, terdapat penyakit yang sangat berbahaya sehinggakan mampu menyebabkan kehilangan nyawa dalam masa yang sangat singkat.

iluminasi.com kongsikan 9 penyakit yang boleh membunuh dalam masa 24 jam.

Dikenali sebagai salah satu penyakit paling membunuh di dunia, maka tidak hairanlah bahawa Ebola mampu menyebabkan panik yang dahsyat.

Walaupun hari ini kita mempunyai vaksin bagi mereka yang berada di kawasan yang terkesan, namun jika ia menjangkiti seseorang, ia masih sangat berjangkit dan berkemungkinan membunuh.

Demam berdarah Ebola adalah penyakit yang menyebabkan pendarahan dari organ-organ dalaman dan pembukaan dalam badan dalam.

Wabak Ebola telah berlaku di beberapa negara Afrika. Kadar kematian yang dilaporkan untuk Ebola berkisar dari 50% hingga 90%. Mangsa boleh mati dalam masa beberapa jam selepas gejala muncul.

Jika anda dijangkiti dan fasa pendarahan melampau telah bermula, ia tidak mengambil masa yang lama sebelum badan anda memasuki fasa kejutan dan akhirnya meninggal dunia.

Sekiranya anda tidak mengenali penyakit ini dengan nama saintifiknya, mungkin anda pernah mendengar tentang bakteria memakan daging manusia.

WebMD menjelaskan bahawa ia merupakan sejenis jangkitan di mana bakteria ini memusnahkan lemak, kulit, dan tisu yang meliputi otot manusia.

Setelah sahaja seseorang dijangkiti, anda akan dapat melihat luka yang dijangkiti menjadi merah, bengkak, dan sangat menyakitkan.

Jangkitan ini boleh tersebar dengan cepat, menyebabkan kejutan, gangren, kegagalan organ, dan akhirnya, kematian.

Ramai orang hidup lama dan sihat dengan penyakit ini, tetapi Yayasan Epilepsi menjelaskan bahawa ia dikaitkan dengan fenomena yang dikenali sebagai SUDEP, yang bermaksud kematian secara tiba-tiba dan tidak dijangka dalam epilepsi.

Pertama, penting untuk memahami apa sebenarnya yang dimaksudkan dengan epilepsi. Ia bukan penyakit bakteria atau virus, tetapi gangguan sistem saraf pusat yang menyebabkan sawan.

Apabila SUDEP berlaku, ia secara tiba-tiba. Sebelum pesakit mati, sekitar satu pertiga daripada mereka yang menghidap epilepsi menunjukkan tanda-tanda mengalami serangan kejang, tetapi ramai yang tidak menunjukkan sebarang tanda sawan.

Penyakit ini disebabkan oleh jangkitan bakteria yang serius yang mudah tersebar dari orang ke orang jika anda berada dalam jarak yang dekat.

Sebaik sahaja penyakit meningokokal berkembang, lapisan pelindung di sekeliling otak dan saraf tunjang boleh membengkak, atau bakteria boleh memasuki aliran darah dan menyebabkan jangkitan maut.

1 dalam 10 orang yang menghidap bakteria akan mati walaupun telah dirawat, dan 2 dalam 10 akan selamat tetapi mengalami kerosakan otak, kehilangan pendengaran, anggota yang dipotong atau kecacatan lain.

Tidak ramai di antara kita yang mati akibat kolera, tetapi jika anda berada di bahagian lain di dunia, jangkitan penyakit ini mungkin bermakna kematian sudah hampir.

Pertubuhan Kesihatan Sedunia menjelaskan kolera adalah penyakit disebabkan oleh cirit-birit yang ditularkan dengan meminum makanan atau air yang telah tercemar dengan bakteria tertentu.

Ramai orang tidak mengalami gejala-gejala selain daripada masalah perut yang tidak selesa yang tidak mengancam nyawa, tetapi ada yang mengalami cirit-birit akut.

Ini kemudiannya membawa kepada dehidrasi teruk dan boleh membunuh dalam masa beberapa jam jika tidak dirawat.

Kolera kekal sebagai ancaman global kepada kesihatan awam dan menyebabkan anggaran 21,000 hingga 143,000 kematian di seluruh dunia setiap tahun.

Ramai di antara kita yang tahu bahawa wabak bubonik telah membunuh berjuta-juta nyawa ketika Zaman Pertengahan, namun penyakit ini masih boleh dijangkiti sehingga ke hari ini.

Pusat Kawalan Penyakit menjelaskan bahawa seseorang itu boleh dijangkiti wabak ini terutamanya apabila digigit oleh kutu yang dijangkiti yang membawa bakteria tersebut.

Jika anda dijangkiti wabak ini, anda mungkin akan melihat tanda-tanda antara dua dan enam hari kemudian.

Gejala awal termasuk demam, sakit kepala, dan menggigil, serta kelenjar limfa yang membengkak. Apabila bakteria menyerang aliran darah, ia boleh menyebabkan kejutan, kematian tisu, atau jangkitan paru-paru yang teruk.

Enterovirus memasuki badan melalui saluran usus dan menyebabkan pelbagai penyakit.

Anda tidak mungkin tidak akan mati hanya disebabkan oleh virus EV-D68 sahaja, tetapi komplikasi daripada penyakit lain boleh mengakibatkan kematian pantas, terutama bagi kanak-kanak.

Pada tahun 2014, CNN melaporkan mengenai kes Emily Otrando berusia 10 tahun yang meninggal dunia akibat jangkitan bakteria dalam darah dalam masa 24 jam selepas dijangkiti.

Sama ada virus itu menyumbang kepada kematiannya adalah tidak jelas, kerana dia mempunyai jangkitan lain, tetapi doktor mengesyaki gabungan kedua-duanya boleh menyebabkan tragedi ini.

Demam denggi disebabkan oleh gigitan nyamuk yang telah dijangkiti virus. Ia adalah penyebab utama penyakit dan kematian di kawasan tropika, dengan hampir 400 juta orang dijangkiti setiap tahun.

Apabila dijangkiti virus denggi, anda akan mengalami demam yang teruk yang berlangsung antara dua dan tujuh hari.

Demam kemudian mula mereda, yang bermakna penyakit menjadi sangat berbahaya.

Versi haemorrhagic ini boleh memusnahkan platelet darah, dan tanpa platelet untuk membekukan darah, pendarahan dalaman menyebabkan tubuh menjadi terkejut, menyebabkan kematian dalam beberapa jam.

Ini mungkin merupakan penyakit yang paling dahsyat dalam senarai ini kerana ia hadir semasa lahir dan dapat mengakibatkan kematian bayi dengan cepat.

Penyakit jantung kongenital adalah jenis kecacatan kelahiran yang paling biasa, menyebabkan lebih banyak kematian dalam tahun pertama kehidupan berbanding kecacatan lain.

Salah satu daripada jenis penyakit ini iaitu anomali Ebstein, berlaku apabila injap yang memisahkan ventrikel kanan dan atrium kanan di dalam hati adalah tidak normal.

Posisi cacat ini kemudian boleh menyebabkan darah mengalir dengan cara yang salah, menyebabkan pembentukan cecair dan dalam sesetengah kes, kegagalan jantung.

Lubang-lubang di jantung juga boleh terbina bagi bayi yang baru lahir atau sesetengah bahagian jantung tidak berkembang dengan sepenuhnya.


10 Perkataan Bahasa Inggeris Yang Selalu Kita Salah Sebut

Dalam mempelajari bahasa lain selain daripada bahasa ibunda sendiri, ada waktunya kita akan mengalami kesukaran dalam memahami dan benar-benar mengerti bagaimana kita nak menyebut sesuatu perkataan.

Berbeza dengan bahasa Melayu yang mempunyai kaedah sistem sebutan yang jelas dan agak senang difahami, bahasa Inggeris pula mempunyai sistem sebutan yang pelbagai walaupun mempunyai struktur huruf yang serupa. Ini bermakna walaupun sesuatu suku kata dibentuk dengan penggunaan huruf yang sama - ada kalanya cara sebutannya mempunyai dua atau tiga cara berbeza.

Disebabkan itu, akan wujud beberapa perkataan yang unik; seringkali kita sebut tetapi sebenarnya salah sebutannya - tetapi disebabkan kebiasaan, kita anggap sebutan kita betul.

Penulis harus akui, penulis juga menyebut perkataan 'almond' dengan cara yang salah selama ini. 'Almond' sepatutnya disebut tanpa menyebut huruf 'L' yang ada dalam perkataan itu. Jadi cara sebutannya adalah 'ah-mond'. Pastikan bila tiba musim hari raya, kita sebutkan kuih 'almond london' dengan cara yang betul - walaupun mungkin ada yang akan memandang aneh pada anda.

Salah satu perkataan paling mengelirukan untuk disebut, jadi mari kita perjelaskan isu ini sekarang juga. Berdasarkan kepada cara sebutan Amerika Syarikat, 'schedule' disebut sebagai 'sked-jool' tetapi mengikut cara sebutan Inggeris British, sebutannya pula adalah 'shedjool'. Yang mana satu perlu dianggap cara sebutan rasmi di Malaysia? Secara rasmi kita masih lagi mengamalkan penggunaan bahasa Inggeris British.

Tunjukkan perkataan ini pada rakan anda dan anda akan dapat bermacam cara sebutan yang berbeza. Ramai menyebutkannya ibarat ejaannya 'jen-re' tetapi cara sebutan sebenar 'genre' agak unik iaitu 'zhon-ruh' atau 'jaan-ruh.' Jangan malu untuk mula menyebutnya dengan betul ya!

Dari segi ejaan 'polis' dalam bahasa Melayu, kita tak akan menghadapi kesukaran untuk menyebutnya. Tetapi dalam bahasa Inggeris, walaupun ejaanya nyata hampir serupa - sebutannya pula berbeza. 'Police' disebut seperti 'puh-lees' bukan 'pow-lees.' Bunyinya lebih mirip dengan 'please' berbanding 'polis.'

Seringkali disebut sebagai 'pelam-berr' bagi masyarakat Malaysia, cara sebutan yang sebenar bagi perkataan 'plumber' agak berbeza. Ini kerana huruf 'B' dalam perkataan tersebut sebenarnya jenis huruf senyap, jadi sebutan sebenarnya adalah 'pelam-mer' tanpa kedengaran bunyi B di dalamnya.

Pizza adalah antara perkataan yang sangat mengelirukan, kerana ejaan dan sebutannya jauh lari di antara satu sama lain. Ini kerana sejarah perkataan ini mempunyai ceritanya yang tersendiri. Dalam bahasa Inggeris, cara sebutan 'pizza' adalah 'peet-zah' dengan bunyi 'T' kuat kedengaran dalam sebutannya walaupun ditulis dengan dua huruf 'Z'. Ini adalah berdasarkan kepada cara sebutan asalnya di Itali walaupun ejaannya berbeza.

Satu lagi perkataan yang mempunyai huruf senyap di dalamnya sehingga mengelirukan kita. Ramai juga yang menyebutkannya sebagai 'off-ten' tetapi sebetulnya, 'often' disebut terus sebagai 'offen.' Bagaimanapun, ada juga pihak yang merasakan sebutan sebenarnya adalah dengan turu sama menyebut huruf 'T' yang ada. Oleh kerana itu, kedua-dua versi dianggap diterima serta diiktiraf oleh kamus Oxford dan Cambridge secara rasmi.

Perkataan paling pendek dalam senarai ini dibentuk hanya dengan empat huruf - sebutannya dalam bahasa Melayu agak jelas iaitu 'daa-taa' sama seperti ejaannya. Bagaimanapun dalam bahasa Inggeris British, sebutannya yang sebenar adalah 'dei-ta' atau 'day-ta', tidak disebut menurut ejaan asalnya dengan penambahan lenggok kepada sebutan 'da'.

Pasti ramai yang tak menyangka cara sebutan kita terhadap hari Rabu atau 'Wednesday' dalam bahasa Inggeris, sebenarnya salah. Ini kerana kita sudah terbiasa dengan sebutannya mengikut ejaan asal. Tetapi cara sebutannya berbeza - dengan huruf 'D' tidak disebut dan suku kata 'nes' dimatikan bunyinya. Cara sebutan 'Wednesday' sebenar adalah 'wenzdei'; agak berbeza dengan ejaannya.

Ya, kami tahu ini perkataan dalam bahasa Sweden. Cuba borak dengan orang Malaysia, pasti ramai yang akan menyebut jenama perabot terkenal ini sebagai 'AI-KI-AH' tetapi sebutan sepatutnya adalah 'EE-KI-AH.'


Ini Sebab Mengapa Apple Ketinggalan Jauh Di Belakang Samsung Dan Xiaomi Di India

Produk Apple yang paling laris iaitu iPhone terjual berjuta-juta unit setiap tahun. Pada suku akhir tahun 2018, gergasi teknologi itu melaporkan jualan hampir 47 juta unit di seluruh dunia.

Namun, tak semua pasaran adalah sama bagi Apple dan India adalah salah satu negara yang paling sukar untuk ditembusi mereka.

Walaupun sudah lebih sedekad Apple bertapak dan menjual iPhone di India, syarikat ini kelihatan seperti tidak mampu menarik perhatian pasaran telefon pintar kedua terbesar di dunia ini.

India adalah pasaran yang sangat sensitif, yang bermaksud bahawa penduduknya banyak memberi perhatian kepada nilai yang mereka akan dapat dari harga yang mereka bayar untuk produk tertentu.

Dan dalam kes Apple, terdapat harga premium yang dibayar untuk jenama itu sendiri dan di sinilah pengguna India yang mementingkan harga berfikir jika mereka menedapat ciri atau spesifikasi yang sama dari telefon lain yang mana boleh dibeli dengan harga yang lebih rendah.

Ini membuatkan sangat sukar untuk menjual sesuatu pada harga premium.

Ketika ini, Apple sangat merasakan tekanan yang agak kuat memandangkan Samsung dan Xiaomi menyumbang kepada majoriti jualan telefon pintar di India pada suku ketiga 2018, masing-masing merangkumi 22% dan 27% daripada pasaran telefon pintar India.

Sebaliknya, Apple hanya merangkumi kira-kira 1% sahaja daripada bahagian pasaran telefon pintar di India, juga ketinggalan di belakang Vivo dan Oppo.

Juga perlu diketahui bahawa pasaran telefon pintar premium di mana Apple beroperasi hanya merangkumi kurang daripada 5% daripada keseluruhan pasaran telefon pintar di India.

Kebanyakan telefon pintar di India yang laris berada di bawah harga $200 (RM820) dan Apple tidak mempunyai sebarang sebarang produk dalam kumpulan harga ini.

Salah satu pesaing rapat Apple iaitu Samsung telah mula menyesuaikan diri dengan persekitaran harga ini. Syarikat gergasi Korea Selatan ini telah melancarkan siri Galaxy M untuk menarik pengguna dalam pasaran India.

Sebaliknya, India kelihatan seperti tidak berminat untuk mengubah strategi mereka.

Menurut Ketua Pegawai Eksekutif Apple, Tim Cook, Apple menghasilkan produk terbaik yang memperkayakan kehidupan pengguna dan bukannya menghasilkan produk termurah.

Namun, sesetengah pelabur teknologi melihat Apple seperti tidak berhubung dengan pasaran India. Menurut Dan Niles dari Alphaone Capital Partners, Apple perlu menurunkan harga mereka di India.

Satu lagi masalah yang dihadapi Apple adalah dari cukai. iPhone berhadapan dengan kelemahan khas dalam pasaran India kerana peraturan tempatan.

Terdapat cukai import yang sangat tinggi dikenakan terhadap telefon yang tidak dihasilkan secara tempatan di India.

Bagi kebanyakan peneraju dalam pasaran India, mereka menghasilkan telefon di India jadi mereka tidak perlu membayar cukai import yang melambung.

Samsung mula menghasilkan telefon mereka di India sejak tahun 2007 dan telah membuka kilang telefon bimbit terbesar di dunia di pinggir New Delhi pada tahun 2018.

Pengeluar telefon China seperti Oppo dan Xiaomi juga telah melabur berpuluh juga ringgit untuk membina kilang pengeluaran di negara ini.

Namun, ini tidak bermaksud Apple mengabaikan India sepenuhnya. Gergasi teknologi ini telah mengeluarkan model iPhone SE dan iPhone 6 yang lebih murah secara tempatan, melalui perkongsian dengan pengeluar Taiwan iaitu Wistron.

Apple terus bekerja keras untuk memastikan mereka masih mampu bersaing dengan pengeluar telefon lain di India. Ini membuahkan hasil apabila perniagaan mereka di India meningkat daripada $200 juta kepada $2 bilion.

Namun, jumlah $2 bilion itu kekal tidak berubah selepas perkembangan pesat, jadi mereka perlu bekerja lebih keras.

Dan walaupun dengan pengeluaran perkakasan tempatannya yang semakin meningkat, Apple masih gagal untuk menyediakan pengalaman perisian yang mantap kepada pengguna India.

Selain itu, Apple tidak melakukan banyak penyesuaian untuk pasaran India dan kurang aplikasi yang memenuhi keperluan pasaran India secara khusus.

Aduan terhadap Peta Apple juga termasuk dengan kehilangan mercu tanda utama dan mempunyai data yang sangat jarang di pekan dan bandar di India.

Syarikat itu telah mendapatkan khidmat beribu-ribu jurutera di kemudahan pemetaannya di Hyderabad untuk meningkatkan perkhidmatannya.

Apple Pay juga tidak tersedia di India, walaupun perkhidmatan pembayaran serupa dari Samsung dan Google telah dilancarkan.

Dan akhir sekali, Apple tidak boleh terlalu bergantung pada pengiktirafan dan kehebatan jenamanya untuk menjual peranti di India seperti yang dilakukan di negara lain.

Cabaran lain untuk Apple di India adalah ia tidak boleh memiliki kedai runcitnya sendiri atau kedai Apple sendiri kerana beberapa isu pengawalseliaan.

Ini bermakna Apple perlu mempunyai rakan kongsi di bahagian runcit sama ada penjual premium Apple, seperti yang ada di kebanyakan negara, atau dengan penjual semula (reseller) pihak ketiga.

Untuk mewujudkan kehadiran yang lebih jelas dalam pasaran India, Apple perlu mempunyai perkongsian dengan beribu-ribu penjual pihak ketiga ini, yang mana dalam negara sebesar India, merupakan satu cabaran hebat.

Apple masih merupakan simbol status premium untuk ramai orang di India, tetapi juga merupakan satu jenama yang tidak kesampaian oleh majoriti populasinya.

Dengan telefon jenama China seperti OnePlus, yang merupakan jenama telefon pintar premium dengan jualan terbaik di India pada suku kedua berturut-turut dan menawarkan ciri-ciri serupa dengan harga jauh lebih rendah, Apple berhadapan dengan laluan yang sukar untuk menguasai pasaran India.


7 Kawasan Paling Tercemar Dengan Bahan Radioaktif di Muka Bumi

Terdapat banyak tempat yang menakutkan dan menyeramkan di dunia. Namun, ianya mungkin tidak cukup menakutkan berbanding dengan kawasan yang sangat tercemar dengan bahan radioaktif.

Sejak sekian lamanya, manusia sudah menggunakan bahan radioktif untuk tujuan menghasilkan tenaga nuklear, senjata nuklear dan banyak lagi. Malangnya, penggunaan bahan radioaktif ini kebiasaannya menghasilkan sisa-sisa radiokaktif yang sukar untuk dilupuskan.

Tidak seperti bahan buangan atau sisa lain yang mudah diuruskan dan dilupuskan, bahan radioaktif ini adalah sesuatu yang mungkin tidak boleh dilihat dengan mata kasar tetapi boleh memberi kesan dalam jangka masa panjang. Melupuskannya juga tidak semudah menanamnya di dalam tanah kerana bahan ini boleh "merebak" ke tanah, air dan persekitarannya, menjadikan keadaan lebih buruk.

Kali ini, pihak Iluminasi ingin berkongsi 7 kawasan yang diperayai mempunyai tahap pencemararan bahan radioaktif di muka bumi. Untuk makluman, senarai ini disusun secara rawak.

Pada tahun 1950-an, Amerika Syarikat sedang rakus dengan penghasilkan senjata nuklearnya. Malah, terdapat sebuah kilang yang ditubuhkan sempena Projek Manhattan untuk penghasilkan plutonium bagi menghasilkan bom atom. Malangnya, penghasilan bahan ini turut menghasilkan sisa radioaktif yang begitu banyak.

Cubaan menjual sisa-sisa radioaktif ini juga gagal. Sebagai alternatif, pusat pelupusan sisa bawah tanah telah dibina. Tanpa pengurusan sisa radioaktif yang betul, akhirnya  bahan-bahan radiaktif ini mula menyerap ke dalam tanah dan mencemarkan air.

Usaha pembersihan kawasan ini sudah dilakukan selama berdekad lamanya dan telah memberi kesan buruk kepada pekerja yang terlibat walaupun segala langkah keselamatan telah diambil.

Mailuu-Suu merupakan sebuah kawasan di Kyrgyztan yang kaya dengan uranium. Sewaktu zaman Kesatuan Soviet, kawasan ini menjadi pusat perlombongan radioaktif terbesar dan sisa toksiknya juga tidak dilupuskan dengan betul.

Dipercayai 2 juta meter padu sisa radioaktif yang telah ditanam di bawah kerikil dan konkrit di 23 buah tapak pelupusan di sekitar kawasan ini. Apa yang menjadikan kawasan ini lebih merbahaya adalah lokasinya yang terletak berdekatan sungai yang menjadi sumber air bagi kira-kira 2 juta penduduk yang tinggal di kawasan hilir.

Pada Mac 2011, gempa bumi yang melanda beberapa kawasan di Jepun telah menyebabkan tsunami dan mengorbankan 19,000 manusia. Tsunami yang berlaku telah menyebabkan kilang ini yang terletak berhampiran dengan laut mengalami kerosakan, seterusnya mengakibatkan malapetaka pencemaran bahan radioaktif yang dahsyat.

Akibatnya, kerajaan telah mengambil langkah memindahkan 100,000 orang yang tinggal di kawasan berdekatan. Pada masa yang sama, usaha pembersihan sisa radioaktif turut dijalankan dan robot-robot juga telah digunakan untuk kerja-kerja pembersihan sisa-sisa radioaktif ini.

Pada tahun 1979, kebocoran yang terjadi pada empangan di Lombong uranium Church Rock di New Mexico telah menyebabkan kira-kira 1,100 tan uranium dan 94 juta air sisa terawat mencemarkan Sungai Puerco sehingga 80 km ke hilir.

Kemalangan ini kekal sehingga kini sebagai kemalangan yang melibatkan pelepasan bahan radioaktif terbesar di Amerika. Bahan radioaktif ini dikesan terdapat pada haiwan, air dan tumbuhan serta turut memberikan impak buruk kepada populasi orang Navajo yang tinggal di kawasan sekitar apabila ada antara mereka yang melahirkan anak yang cacat serta kerosakan buah pinggang.

Sebelum tragedi di Chernobyl diketahui umum, terdapat banyak ura-ura yang mengatakan sebenarnya pihak Kesatuan Soviet sudah lama menyembunyikan tragedi sedemikian yang sudah beberapa kali berlaku di loji nuklear mereka yang lain. Salah satunya adalah di Mayak.

Mayak adalah tapak tentera rahsia yang berhampiran dengan bandar Chelyabinsk yang tertutup dan khusus dalam pembuatan plutonium untuk tentera. Pada tahun 1957, loki nuklear ini telah mengalami satu insiden yang menyebabkan pencemaran 7,700 batu persegi kawasan sekitarnya.

Pada masa tersebut, pihak berkuasa Soviet telah menyembunyikan perkara ini sehinggalah ianya didedahkan setelah kejatuhan rejim Kesatuan Soviet pada 1990-an. Hanyalah pada 2009 penduduk di kawasan Mayak ini dipindahkan setelah tahap bahaya radioaktif disini telah diketahui.

Kawasan pesisir pantai Somalia diketahui masyarakat antarabangsa aktif dengan kegiatan lanun. Namun, mungkin ramai yang tidak tahu kawasan ini juga sangat tercemar dengan bahan-bahan radioaktif akibat pembuangan sisa-sisa toksik dikawasan ini suatu ketika dahulu.

Ketiadaan pasukan keselamatan menjaga kawasan pesisir pantai ini menjadikan ianya tidak terkawal dengan aktiviti pembuangan sisa ini. Ramai yang tidak menyedari tahap bahaya bahan radioaktif ini kerana kebanyakannya sudah tertanam jauh ke dalam pasir.

Walau bagaimanapun, kejadian tsunami pada tahun 2009 menjadikan keadaan semakin buruk kerana ianya telah mengakibatkan hakisan teruk pada kawasan pantai, seterusnya mendedahkan kembali bahan-bahan radioaktif ini. Pihak United Nations sudah menyedari perkara ini sejak bertahun lamanya dan mengesyorkan sesuatu perlu dilakukan demi keselamatan penduduk setempat.

Tragedi yang berlaku di Sellafield umpama tragedi yang berlaku di Chernobyl. Ianya berlaku apabila salah satu loji memproses utama dikenali sebagai Windscale No. 1 telah terbakar pada Oktober 1957 sehingga menyebabkan 11 tan uranium terbakar selama 3 hari.

Lebih malang, pada peringkat tiada penduduk berdekatan yang dipindah keluar dan kerja-kerja di loji berkejaan diteruskan seperti biasa. Jika tidak kerana tindakan  Thomas Tuohy, Timbalan Pengurus Besar disitu yang mengambil tindakan berani matinya, kemungkinan letupan yang lebih dahsyat akan terjadi.


6 Perkara Yang Anda Tak Pernah Tahu Wujud Dalam Badan Manusia

Anatomi manusia adalah hasil daripada penyesuaian kita terhadap persekitaran bumi yang berubah-ubah selama ribuan tahun, yang menjadikan kita menjadi salah satu bentuk kehidupan yang paling kompleks.

Disebabkan wujudnya teknologi yang semakin canggih, kita sentiasa dapat meneroka tubuh manusia dengan lebih mendalam.

Dan hasilnya, kita menemui bermacam-macam perkara di sebalik semua elemen yang terkandung dalam badan manusia.

iluminasi.com kongsikan 6 perkara wujud dalam manusia yang anda tak pernah tahu.

Sekitar 36 bilion liter alkohol diminum setiap tahun di seluruh dunia, jumlah yang cukup untuk mengisi lebih daripada 14,000 kolam Olimpik.

Oleh itu, sangat jelas bahawa alkohol dan manusia berkait rapat dengan satu sama lain. Malah, terdapat kaitan bahawa tubuh manusia menghasilkan alkohol nya sendiri sepanjang masa.

Etanol adalah sejenis alkohol yang dihasilkan secara semulajadi, yang dihasilkan selepas penapaian bahan organik dan merupakan alkohol yang terkandung dalam minuman keras.

Dalam tubuh manusia, populasi bakteria di dalam mulut dan usus mampu menghasilkan etanol secara biologi.

Untuk berbuat demikian, bakteria dan yis menyebabkan penapaian karbohidrat seperti gula dalam saluran perut dan usus.

Proses ini menghasilkan sejumlah kecil etanol, yang kemudiannya masuk ke dalam aliran darah. Menurut beberapa kajian, orang yang sihat dan tidak mabuk umumnya mempunyai 0.8 miligram etanol endogen bagi setiap liter darah.

Metanol, sejenis alkohol lain, juga dikesan dalam darah manusia dalam kepekatan 0.6 miligram seliter. Nasib baik jumlah ini adalah terlalu kecil untuk dikesan di dalam darah yang boleh menyebabkan masalah undang-undang.

Ozon adalah bahan yang tidak stabil. Terdiri daripada tiga atom oksigen, ozon cenderung untuk hancur menjadi molekul yang lebih halus dalam beberapa minit.

Oleh itu, gas ozon di atmosfera mesti diisi semula secara berterusan dan akan berkurang sehingga hampir lenyap jika tidak dihasilkan oleh sumber penghasil ozon tertentu.

Sinaran ultraviolet, ribut petir dan aktiviti manusia menghasilkan sebahagian besar ozon di Bumi.

Hampir dua dekad yang lalu, saintis mendapati bahawa sistem imun badan manusia menghasilkan ozon sebagai cara untuk melawan ancaman biologi.

Tubuh kita mengandungi sejenis sel yang dipanggil neutrofil iaitu sel darah putih yang disalut dengan antibodi, yang bergerak melalui badan untuk menghapuskan bakteria dan kulat.

Untuk melakukan tugas ini, neutrofil memberikan antibodinya molekul oksigen bertenaga tinggi. Antibodi ini kemudiannya mengubah molekul tersebut menjadi ozon, yang berguna untuk menghapuskan bakteria yang menceroboh sistem badan manusia.

Bagi manusia, sianida adalah sebatian kimia yang sangat toksik. Ia mampu membunuh dalam masa yang singkat dengan menghalang pernafasan sel dalam organisma.

Tahap toksik sianida sangat terbukti dan digunakan sebagai senjata kimia untuk membunuh secara senyap.

Oleh sebab itu, adalah mengejutkan untuk kita mengetahui bahawa sianida wujud secara semulajadi dalam badan manusia.

Setiap hari, sianida memasuki badan kita dalam kepekatan yang berbeza. Ini kerana bahan kimia ini hadir dalam udara, air dan makanan yang kita makan.

Malah, makanan seperti epal dan bayam adalah pembawa sianida. Tetapi anda tak perlu panik, kerana kepekatan sedemikian adalah sangat kecil, sekitar beberapa mikrogram (1 mikrogram bersamaan dengan satu persejuta gram).

Sebaliknya, 0.1 gram sianida diperlukan untuk membunuh seseorang yang mempunyai berat 70 kilogram.

Selain itu, sianida juga dihasilkan oleh badan kita. Sebagai contoh, proses kimia dalam air liur membawa kepada penciptaan gas sianida di dalam tekak kita, yang kemudiannya dikeluarkan melalui pernafasan.

Dianggarkan bahawa, tubuh seseorang yang sihat boleh mengandungi sehingga 50 mikrogram sianida setiap 100 gram tisu dalam masa-masa tertentu.

Akan tetapi, sebatian ini tidak terkumpul di dalam badan kita dan kebanyakannya diproses di hati lalu dikeluarkan melalui air kencing.

Sebahagian yang lain ditukarkan kepada karbon dioksida oleh paru-paru kita, dan seperti gas sianida yang dinyatakan di atas, ia dikeluarkan dengan setiap proses pernafasan.

Apa-apa jenis radiasi yang berlebihan adalah berbahaya kepada manusia. Sebagai contoh, walaupun radiasi ultraviolet tidak membakar kulit kita, namun radiasi yang terdapat di sekeliling kita mendorong kita untuk mengalami kanser.

Tetapi tahukah anda bahawa beberapa bahan radioaktif terkandung dalam tubuh badan kita?

Unsur radioaktif yang terdapat di dalam badan kita adalah torium, logam berat yang digunakan dalam alat elektronik.

Walaupun kita menelan sejumlah kecil torium setiap hari melalui makanan dan air, ia biasanya meninggalkan tubuh kita dalam masa beberapa hari.

Satu lagi bahan yang paling terkenal yang terkandung dalam badan kita adalah uranium. Uranium adalah unsur yang sangat berat dan sangat radioaktif yang wujud secara semulajadi di seluruh dunia.

Dan seperti yang anda tahu, penggunaannya yang terbesar adalah dalam reaktor nuklear dan senjata pemusnah besar-besaran.

Kajian menunjukkan bahawa purata orang dewasa mengandungi 22 mikrogram uranium dalam badan mereka dan boleh menelan sekitar 5 mikrogram setiap hari.

Sumber terbesar pengambilan uranium ialah makanan, terutamanya sayur-sayuran yang tidak dicuci dan air. Sebaik sahaja memasuki tubuh manusia, uranium dapat memasuki aliran darah dan tersimpan dalam pelbagai organ.

Ia akan tinggal di situ selama beberapa bulan sehingga dikeluarkan dari tubuh. Dua pertiga daripada uranium yang dimakan disimpan di tulang kita.

Potassium-40, isotop radioaktif unsur kalium juga memasuki badan melalui banyak jenis makanan, namun bermanfaat untuk tubuh kita.

Tidak semua benda dalam badan kita adalah berbahaya atau radioaktif. Terdapat juga unsur-unsur yang sangat berharga terkandung dalam tubuh manusia yang membuat kita sangat berharga dari segi ekonomi.

Walaupun begitu, anda tidak digalakkan untuk cuba mengeluarkannya dan menjualnya.

Kebanyakan emas dalam kebanyakan orang berada dalam darah mereka, dengan emas merangkumi 0.02% daripadanya.

Secara keseluruhannya, tubuh manusia mengandungi 0.2 miligram emas, cukup untuk menghasilkan satu kubus emas tulen dengan saiz 0.22 milimeter.

Tubuh kita juga mengandungi perak, satu lagi logam berharga yang mempunyai tahap toksik yang rendah bagi manusia.

Malah, para penyelidik mendapati bahawa najis manusia juga mengandungi zarah emas dan logam mahal lain.

Satu kilogram tahi manusia boleh mengandungi maksimum 4 gram tembaga, perak, vanadium dan emas.

Dengan ini, dianggarkan bahawa tahi sejuta orang boleh mencecah nilai RM53 juta.

Manusia telah lama tahu bahawa tubuh kita mengeluarkan sinaran cahaya.

Sebagai contoh, haba tubuh kita menghasilkan cahaya inframerah, sejenis radiasi elektormagnetik yang kita tak dapat lihat namun mampu dilihat oleh haiwan.

Namun apabila ia melibatkan penghasilan cahaya yang dapat dilihat, anda mungkin beranggapan bahawa ia adalah mustahil.

Seperti hampir semua perkara dalam alam semesta, kita memantulkan cahaya, tetapi kita tidak memancarkannya, kan? Sebenarnya, ini adalah tidak benar.

Pada tahun 2009, seorang saintis dari Institut Teknologi Tohoku Jepun bernama Masaki Kobayashi memutuskan untuk menyiasat bioluminescence manusia, sejenis keupayaan kita untuk memancarkan cahaya.

Untuk melakukannya, Masaki merekrut 5 individu dan mengambil gambar mereka dalam keadaan bogel telanjang selama 20 minit setiap 3 jam, selama 3 hari.

Hasilnya menunjukkan bahawa beberapa bahagian subjek-subjek ini seperti leher dan kepala mereka memancarkan cahaya secara berterusan, mencapai kecerahan maksimum sekitar jam 4 petang.

Ini mungkin akibat jam biologi tubuh kita, yang mana manusia menghabiskan lebih banyak tenaga pada waktu petang.

Para saintis percaya bahawa bioluminescence kita dihasilkan oleh molekul kecil yang dipanggil fluorophores, yang mengeluarkan foton selepas berinteraksi dengan elektron yang dikeluarkan oleh pernafasan selular.

Namun, cahaya boleh dilihat yang dihasilkan oleh badan kita adalah terlalu lemah untuk dilihat. Malah, cahaya ini adalah beribu-ribu kali lemah daripada cahaya yang biasa dikesan oleh mata kita.

Walaupun begitu, cahaya ini tetap keluar dari badan kita setiap saat.


7 Mitos Popular Tentang Perang Yang Ramai Percaya Disebabkan Hollywood

Sejak beberapa dekad yang lalu, filem Hollywood telah mempengaruhi dunia dengan aksi-aksi yang sangat menakjubkan terutamanya dalam filem yang melibatkan peperangan.

Aksi-aksi perang dari filem Hollywood terbukti memberikan kesan yang mendalam terhadap tanggapan dan pemikiran masyarakat dunia.

Namun, kebanyakan daripadanya adalah tidak benar dan dilakukan hanya untuk membuatkan peperangan kelihatan lebih menarik dan menghiburkan.

Rantai tag askar atau "dog tag" telah menjadi sebahagian fesyen kasual yang popular. Ianya diakui kelihatan cool, mungkin kerana ia mempunyai kaitan dengan ketenteraan.

Disebabkan oleh Holywood, ramai yang menyangkakan bahawa memakai tag askar sebagai rantai adalah sesuatu yang dilakukan oleh tentera setiap masa.

Seperti yang diberitahu oleh mana-mana tentera-tentera veteran, menunjuk-nunjuk tag askar ini tidak begitu beretika dalam ketenteraan.

Walaupun benar tentera perlu memakai tag ini setiap masa untuk pengenalan ketika bertugas, kebanyakan daripada mereka memasukkannya ke dalam baju.

Jika tidak bertugas, pemakaian tag ini yang boleh dilihat oleh orang lain dengan pakaian orang awam tidaklah kelihatan cool seperti yang kita sangka, terutamanya jika tidak berbaju.

Rambo mungkin contoh terbaik untuk hal ini, namun banyak filem lain lagi yang memaparkannya.

Banyak filem perang yang memaparkan seorang wira yang sedang dikepung mengutip mesingan sebagai pilihan terakhir, dan menggunakannya untuk menembak musuh seolah-olah ia mesingan mudah alih.

Sebab mengapa tiada kewujudan mesingan mudah alih adalah kerana mesingan tersangat berat dan adalah mustahil untuk berjalan sambil memegangnya, apatah lagi menggunakannya.

Selain daripada bahaya menembak dengan kedudukan yang tidak betul, henjutan tembakan membuatkan penembak sukar untuk terus memegang mesingan dan menembaknya dalam tempoh yang lama.

Malah, menembak dengan meletakkan senapang di pinggang bukanlah sebahagian daripada latihan profesional dan hanya boleh dilihat di Hollywood.

Seperti yang dinyatakan, filem-filem membesarkan kesan pelbagai senjata untuk membuatkannya kelihatan lebih menarik.

Selain daripada memberikan gambaran yang salah kepada kita tentang apa yang sebenarnya berlaku dalam pertempuran, ia juga mempengaruhi kita untuk membuat keputusan dalam situasi bencana sebenar.

Satu perbezaan yang jelas antara peperangan sebenar dan fiksyen adalah 'tembakan automatik' dalam senapang serangan (assault rifle).

Walaupun senapang tentera mempunyai tetapan untuk menghidupkan mod tembakan automatik dan berterusan, namun hampir tidak ada yang menggunakannya dalam pertempuran sebenar.

Selain daripada harga peluru yang sangat mahal, jarak dalam pertempuran sebenar adalah tersangat jauh dan menjadikan tembakan automatik tidak efisyen.

Ini tidak bermakna tembakan automatik tidak digunakan dalam peperangan sebenar, tetapi senapang ini biasanya lebih berat dan dipasangkan pada bipod atau tripod.

Daripada pisau kepada perisian antivirus kepada sistem penggera, syarikat-syarikat di seluruh dunia menjenamakan produk mereka sebagai "gred tentera", biasanya untuk menandakan kualiti dan harga yang lebih tinggi.

Jika ditanyakan apa yang dimaksudkan dengan gred tentera, pastinya majoriti daripada kita tidak dapat menjelaskannya.

Kita mempunyai tanggapan bahawa barangan yang dihasilkan oleh tentera mempunyai kualiti yang lebih tinggi daripada produk gred pengguna.

Sebenarnya, kualiti gred tentera tidak wujud dan ia hanyalah satu gimik pemasaran yang digunakan untuk mewajarkan harga yang tersangat mahal.

Jika difikirkan, kita tak pasti bila sebenarnya aksi melontar pisau muncul dalam filem. Kita boleh mengesan asal-usulnya dari seni melontar pisau, namun ia tidak mempunyai banyak kegunaan dalam dunia sebenar.

Namun, ia digunakan di dalam filem untuk menggambarkan teknik serangan yang sangat cool dan hebat. Dalam filem, satu lontaran pisau sahaja boleh membunuh dengan menembusi badan musuh-musuh.

Walaupun ia kelihatan menarik, namun melontar pisau dalam dunia nyata tidak dapat menghasilkan impak yang cukup untuk membunuh seseorang.

Malah, pisau tersebut perlu benar-benar tajam untuk menembusi daging dan tulang, yang lebih sukar untuk berlaku tidak seperti di dalam filem.

Biasanya kita beranggapan bahawa permulaan sebuah peperangan adalah satu urusan yang terancang dan menumpukan kepada hanya satu matlamat.

Komander tentera akan mengeluarkan perintah untuk menyerang pihak lawan dan pasukannya akan melepaskan tembakan dengan sewenang-wenangnya.

Sama seperti mitos-mitos lain dalam senarai ini, perkara ini hanya wujud dalam filem Hollywood.

Dalam situasi realiti, terdapat peraturan bertulis yang khusus mengenai apa yang boleh dan tidak boleh lakukan di dalam peperangan.

Setiap peperangan mempunyai peraturan sendiri dan ia terus berubah-ubah bergantung kepada objektif.

Sebagai contoh, ada kalanya jeneral perlu mendapatkan perintah mahkamah untuk bergerak ke wilayah tertentu, yang kadang-kala boleh mengambil masa beberapa jam.

Perang dibayangkan sebagai satu persaingan mutlak di antara dua pihak yang mana melibatkan semua orang secara peribadi.

Dalam peperangan, para tentera mesti melakukan yang terbaik untuk membunuh pihak musuh dan perkara yang sama dilakukan oleh pihak musuh.

Dan inilah bagaimana filem mempengaruhi pemikiran tentang peperangan, membuatkan kita mempunyai gambaran sendiri terhadap bagaimana sebenarnya rupa medan perang.

Pada hakitkatnya, kebanyakan tentera tidak melepaskan tembakan melainkan terdapat seorang pegawai senior di kawasan sekitar.

Malah, menurut seorang ahli sejarah, 1 dalam 3 tentera di Vietnam tidak pernah melepaskan tembakan.

Dalam pertempuran pada Perang Dunia Kedua, secara purata hanya sekitar 15% hingga 20% di pihak sekutu yang melepaskan tembakan.


Slab City : Pekan Kecil Yang Tiada Elektrik, Air dan Kerajaan

Hidup dalam sebuah negara yang mempunyai sistem kerajaan yang mengamalkan pentadbiran dalam beberapa peringkat, kita sudah pastilah mengetahui bagaimana proses birokrasi berlaku melibatkan kerajaan yakni kementerian, kerajaan tempatan, sistem penghulu dan komuniti kecil.

Pasti agak sukar untuk kita membayangkan hidup tanpa wujudnya agensi dan badan tersebut dalam menyelia dan yang lebih penting, membangunkan lokasi di mana kita tinggal. Walau demikian wujud beberapa kelompok manusia di dunia yang memilih untuk keluar daripada sistem, hidup bebas hanya berdasarkan kepada undang-undang komuniti.

Salah satu lokasi tiada undang-undang yang sangat terkenal, adalah sebuah pekan kecil bernama Slab City - sebuah pekan yang terletak dalam jajahan California namun penduduknya bebas hidup dengan cara mereka. Bagaimanapun, wujud beberapa kekurangan besar untuk mereka.

Bermula sekitar tahun 1940 ke 1941, tentera Amerika Syarikat merancang untuk membangunkan sebuah pengkalan mereka di sebuah lokasi yang terletak dalam wilayah Imperial County, California di sebuah pekan bernama Niland.

Pengkalan yang ditubuhkan untuk menjadi markas bagi latihan ketenteraan ekoran peristiwa Perang Dunia ke 2 ketika itu, turut sama menempatkan unit anti pesawat serta unit tembakan meriam milik Tentera Laut Amerika Syarikat.

Pembukaan secara rasmi pengkalan itu menjadi permulaan bagaimana bermulanya kawasan itu dibangunkan pada mulanya, berikutan kedudukannya yang sangat terpencil serta berada di tengah-tengah kawasan gurun; membuatkan tidak ramai memilihnya untuk dijadikan tempat tinggal.

Pengkalan tentera itu selamat dibuka pada 15 Oktober 1942, dinamakan Camp Dunlap sempena nama Brigadier Jeneral Robert H. Dunlap, seorang perwira Amerika Syarikat yang menyertai beberapa siri peperangan besar seperti Perang Amerika-Sepanyol, Revolusi Yihetuan di China dan termasuk juga perang dunia pertama.

Dunlap meninggal dunia di Perancis pada tahun 1931, terkorban semasa cuba menyelamatkan seorang wanita yang ditimpa dinding. Dinding yang runtuh sekali lagi turut sama mengorbankan dirinya.

Camp Dunlap beroperasi sepenuhnya selama 3 tahun semasa kemuncak zaman perang, sebelum operasi mereka mula perlahan sekitar tahun 1949 sehinggakan tidak lagi ramai petugas ditempatkan di sana, mula ditukarkan ke markas-markas lain.

Operasi Camp Dunlap tetap berterusan untuk tempoh beberapa tahun lagi sehinggalah tahun 1956, apabila tentera Amerika Syarikat mengambil keputusan menutup operasi Camp Dunlap.

Walaupun dikosongkan, beberapa fasiliti yang dibina tidak dapat dipindahkan jadi tentera Amerika Syarikat memilih untuk membiarkan saja bangunan kosong itu terus tegak berdiri dan asas bangunan ini, yang digelarkan sebagai 'slab' dalam Bahasa Inggeris dibiarkan.

Berdasarkan kepada perjanjian kerajaan California dan tentera Amerika Syarikat, tentera bersetuju untuk mengembalikan hak guna tanah di situ kepada California pada tahun 1961. Walau bagaimanapun, California sendiri tidak melakukan apa-apa kepada kawasan itu, membiarkannya saja seperti sedia kala.

Kewujudan komuniti penduduk yang rata-ratanya pekerja dari sebuah kilang kimia di Niland menemui 'slab' markas tentera yang ditinggalkan - mengambil keputusan mahu menubuhkan sebuah komuniti sendiri dengan 'slab' itu sebagai pusat aktiviti pekan.

Maka bermulalah perkembangan komuniti unik yang dinamakan sebagai 'Slab City'; mampu hidup sendiri di luar undang-undang California, kerana kerajaan California sendiri tidak mempunyai perancangan untuk membangunkannya - apatah lagi mengawasi aktiviti yang berlaku di dalamnya.

Berikutan ketiadaan sokongan rasmi daripada kerajaan walaupun terletak dalam jajahan California, komuniti yang hidup di Slab City terpaksa hidup sendiri. Ini kerana mereka ketiadaan kemudahan asas yang biasanya disediakan kerajaan, seperti kemudahan bekalan elektrik dan air - namun untungnya, mereka tidak dibebani dengan cukai-cukai kerajaan yang biasa dikenakan.

Tiada sistem daftar hakmilik tanah membolehkan sesiapa saja berpindah ke situ, memilih lokasi yang dirasakan baik untuk dijadikan kediaman sendiri. Walau demikian, lokasi yang bagus dah habis ditempah orang lain lah, dengan pembinaan sempadan menggunakan botol-botol yang disusun sebagai penanda had.

Bagi mendapatkan bekalan air, penduduk perlu mendapatkan bekalan daripada Niland yang terletak tidak jauh dari mereka. Ketiadaan sistem bekalan air memaksa penduduk membangunkan satu sistem mandian berasaskan kepada sebuah kolam yang akan mengepam air ke satu paip yang disambungkan kepada kepala mandian.

Di situlah satu-satunya tempat semua penduduk berkongsi untuk membersihkan diri, bergilir-gilir. Untuk mendapatkan bekalan elektrik pula, majoriti penduduk menggunakan panel solar yang dipasang pada kediaman mereka bagi menjana kuasa. Sebelum menggunakan solar, ramai menggunakan sistem generator namun kos yang tinggi mengakibatkan semakin ramai memilih panel-panel solar.

Beberapa ratus penduduk memang menjadi penduduk tetap Slab City, tetapi jumlah ini akan meningkat sehingga 4 ke 5 ribu apabila tibanya musim tertentu seperti kumpulan keluarga yang memilih untuk hidup sementara dalam treler, sehingga berakhirnya musim panas di kawasan asal mereka. Selebihnya, Slab City dihuni penduduk miskin yang melarikan diri daripada bebanan hidup, individu yang mahu keluar daripada sistem dan juga kumpulan individu kreatif yang mahu menjadikan Slab City ruang karya mereka.

Tidak dapat dinafikan hidup di tengah-tengah kawasan gurun, memang agak membosankan. Jadi majoriti penduduk Slab City terlibat dengan penghasilan karya seni - kesemua tarikan utama di Slab City melibatkan monumen seni yang dibina dengan tangan sendiri.

Wujud sebuah dinding yang dinamakan sebagai 'East Jesus', dibuat sepenuhnya daripada bahan terpakai yang dikumpul semula daripada botol, bateri terpakai,bahan-bahan yang tidak lagi digunakan dan sampah. Saiz dinding ini tidak pernah berhenti berkembang kerana sesiapa saja boleh menambah keluasannya.

Sebuah kelab dinamakan 'The Range' menjadi pusat komuniti dan kelab malam, di mana sesiapa saja yang berani boleh melakukan persembahan - mereka yang pernah berkunjung ke sana menyebut walau seteruk mana pun persembahan anda, anda akan dapat tepukan gemuruh.

Monumen paling terkenal di Slab City adalah sebuah monumen yang dinamakan Salvation Mountain, diperbuat daripada gabungan jubin adobe buatan sendiri, mural serta arca yang berkait dengan ajaran Kristian. Kesemua yang ada adalah hasil usaha seorang penduduk Slab City yang paling terkenal bernama Leonard Knight.

Lahir pada tahun 1931, Knight berpindah ke Slab City sekitar tahun 1980-an mahu mengusahakan perniagaan belon udara panas. Bagaimanapun ujian penerbangannya gagal, seterusnya menyebabkan dia mengambil keputusan untuk terus menetap di situ. Selama 25 tahun, sikit demi sikit Knight membangunkan Salvation Mountain dengan tangannya sendiri, bagi melambangkan rasa cintanya kepada pegangannya.

Sepanjang hidup, Knight akan menjadi pemandu kepada pengunjung yang hadir - menceritakan tentang kisah di sebalik monumen gergasi buatannya itu yang sangat mengagumkan berdasarkan kepada skala gergasinya. Pada tahun 2014, Knight meninggal dunia selepas bertarung dengan dementia sejak 2011 - sumbangannya pada Slab City tidak dilupakan.

Hidup di luar bidang kuasa kerajaan, kerajaan California turut sama mengiktiraf sumbangan Knight dan Salvation Mountain, meletakkan monumen itu di bawah akta karya yang perlu dilindungi - agar terus dapat dikekalkan bagi diwarisi generasi akan datang khasnya mereka yang mewarisi Slab City.


Kisah Bagaimana Syarikat Penerbangan Tambang Murah Ryanair Menakluki Eropah

Bagi kebanyakan daripada kita, anda pasti tidak mengenali nama Ryanair.

Namun bagi kaki travel atau mereka yang belajar di luar negara terutamanya di Eropah, syarikat penerbangan ini sangat popular.

Telegraph melabelkan Ryanair sebagai "masih syarikat penerbangan paling popular di dunia", berdasarkan laporan yang dikeluarkan oleh Persatuan Pengankutan Udara Antarabangsa, kerana membawa penumpang paling ramai di dunia.

Malah, gabungan jumlah penumpang EasyJet dan British Airways pun masih rendah berbanding Ryanair, sekaligus memastikan bahawa para penumpang ketagih dengan tambang rendah, tiada caj bahan api dan perkhidmatan pelanggang terbaik yang ditawarkan oleh Ryanair.

Namun, semuanya bukanlah sentiasa indah bagi Ryanair di mana mereka hampir gulung tikar pada tahun 1988, membawa kepada perubahan model perniagaan pada tahun 1990an untuk menjadi antara salah satu syarikat penerbangan terkemuka di dunia.

Walaupun ditubuhkan pada November 1984 di Dublin, Ireland, penerbangan pertama Ryanair adalah pada 8 Julai 1985.

Kisah bagaimana syarikat ini mendapat namanya tidaklah begitu menarik kerana ia hanya mengambil nama keluarga pengasasnya iaitu Tony Ryan.

Menggunakan pesawat Embraer Banderante 15 tempat duduk, laluan pertama Ryanair hanyalah penerbangan singkat dari Waterford di Ireland ke Lapangan Terbang Gatwick di London.

Dan ketika pelancarannya, Ryanair hanya mempunyai 25 orang pekerja sahaja.

Pada ketika itu, syarikat ini sudah memiliki dua buah pesawat 46 tempat duduk dan diberikan kebenaran untuk terbang dari Dublin, Ireland ke London.

Syarikat penerbangan ini melancarkan laluan ini dengan tambang £99 (RM529) dan dalam setahun operasi, ia telah membawa sekitar 82,000 penumpang.

Syarikat penerbangan itu memilih untuk menyewa tiga buah pesawat BAC1-11s, yang ditambah kepada enam buah pada tahun berikutnya.

Walaupun ia mungkin kelihatan seperti sesautu yang sukar untuk dipercayai, namun Ryanair melancarkan tempat duduk kelas perniagaan dalam jetnya dan skim penerbangan kerap sekitar tahun 1988.

Walau bagaimanapun, kedua-dua ini diabaikan mereka setahun kemudian. Dan ketika mana semuanya kelihatan sangat lancar bagi Ryanair, mereka tidak menyedari bahawa bencana akan melanda.

Pada penghujung tahun 1980an, syarikat ini kerugian £20 juta (RM214 juta hari ini), yang memerlukan pelaburan tambahan sebanyak £20 juta dari keluarga Ryan. Hal ini hampir-hampir membuatkan syarikat ini musnah.

Dan ia juga merupakan peristiwa yang melihatkan penubuhan asas kepada Ryanair yang wujud pada hari ini.

Era penerbangan tambang rendah di Eropah bermula pada tahun 1990an apabila Ryanair menggunapakai model Southwest Airlines yang berjaya. Ini adalah ketika di mana Ryanair berubah kepada armada pesawat tunggal, sebagai tambahan kepada pemotongan makanan dalam pesawat.

Perubahan-perubahan ini terbukti sangat berjaya bagi syarikat ini sehinggakan mereka dapat menurunkan caj sebanyak £40.

Pada tahun 1991, Ryanair memindahkan pangkalannya di London ke Lapangan Terbang Stansted. Tindakan ini sangat jelas sebagai detik yang sangat penting bagi Ryanair kerana sehingga ke hari ini, Stansted adalah hab lapangan terbang terbesar mereka.

Pada tahun 1995, Ryanair menjadi syarikat yang menggunakan pesawat Boeing 737 secara sepenuhnya. Dan tahun 1997 merupakan tahun yang sangat menarik bagi Ryanair di mana mereka memulakan operasi pertamanya ke Eropah, berikutan penyahkawalseliaan perniagaan penerbangan berjadual.

Penerbangan dari Stansted, London ke Stockholm, Sweden dilancarkan dan setahun kemudian, Ryanair membeli 45 buah pesawat Boeing 737-800 dengan kos $2 bilion (RM12.8 bilion).

Pada Januari 2000, Ryanair melancarkan laman sesawang pertamanya. Walaupun laman ini kelihatan sangat teruk jika dibandingkan dengan standard hari ini, ia merupakan sesuatu yang sangat besar pada ketika itu.

Tak lama kemudian, syarikat ini mula menerima 50,000 tempahan setiap minggu dan Ryanair memutuskan untuk menjadikan ia satu-satunya tempat untuk membeli tiket.

Laman sesawang tersebut dibina oleh seorang pelajar sekolah berusia 17 tahun dengan kos sekitar £20,000 (RM181,000).

Pada tahun 2002, Ryanair semakin serius dan fokus. Pesanan pesawat Boeing 737 sebanyak 45 buah oleh mereka ditambah kepada 125 buah, dengan 125 buah lagi pilihan.

Menjelang penghujung dekad iaitu pada tahun 2009, syarikat ini membawa 66.5 juta penumpang dengan purata tambang sekitar €35 (RM182).

Menjelang 2010, Ryan air memiliki armada pesawat Boeing 737-800 sebanyak 272 buah. Malah, ketika ini, syarikat penerbangan tambang murah ini mengendalikan sejumlah pangkalan di seluruh Eropah.

Dan walaupun berhadapan dengan beberapa halangan, Ryanair terus berkembang maju. Menjelang penghujung tahun 2010, syarikat ini mempunyai 44 pangkalan dengan lebih daripada 1,300 laluan.

Pada tahun 2013, mereka sekali menempah pesawat Boeing dan kali ini sebanyak 175 buah.

Namun, hanya setahun kemudian, tempahan ini bertambah kepada 183 buah Boeing 737-800 dan 200 buah Boeing 737 MAX, yang sering dirujuk mereka sebagai Boeing 737 Gamechanger.

Pada tahun 2015, Ryanair meraikan ulangtahun ke-30 mereka dan pada tahun yang sama membawa lebih daripada 100 juta penumpang.

Dan pada hari ini, syarikat yang hampir-hampir tumbang ini menjana keuntungan sekitar RM32.3 bilion setahun dan bermula dengan hanya 25 orang, Ryanair kini mempunyai lebih dari 17,500 kakitangan.

Malah, syarikat penerbangan tambang murah terbesar di dunia ini juga merupakan syarikat penerbangan yang mempunyai laluan paling banyak di dunia, iaitu sebanyak 1,831 laluan ke seluruh dunia, menewaskan American Airlines dengan 1,106 laluan.

Walaupun kini Ryanair merupakan antara syarikat penerbangan terkemuka dunia, namun banyak halangan yang ditempuhi mereka boleh dijadikan sebagai teladan bagi mereka yang ingin berjaya dalam perniagaan.

Pada tahun-tahun pertamanya, Ryanair dengan murah hati memberikan makanan dan minuman percuma untuk menenangkan pelanggan apabila penerbangan ditangguhkan.

Pada ketika itu, tindakan ini diterjemahkan sebagai memberikan perkhidmatan pelanggan yang hebat di mana ia membuatkan pelanggan gembira, tetapi syarikat itu juga mengalami kerugian besar.

Pada penghujung tahun 1980-an, ketika mereka di ambang kemusnahan, pemilik syarikat Tony Ryan enggan menyerah kalah.

Sebaliknya, dia memimpin syarikat untuk melakukan perubahan drastik dalam model dan budaya perniagaan mereka, yang membawa kepada hasil dan keuntungan yang dramatik.

Kita telah melihat banyak syarikat yang gulung tikar disebabkan oleh kerugian atau faktor-faktor lain yang tidak dapat dikawal. Tetapi Ryanair adalah salah satu yang berani untuk melawan dan menang.

Terdesak untuk keluar daripada situasi yang teruk, Ryanair mengambil langkah penting dan mengambil pendekatan model perniagaan baru oleh Southwest Airlines yang berpangkalan di AS, yang merupakan syarikat penerbangan pertama yang membuat keuntungan daripada tambang murah.

Dan Ryanair bukan sahaja belajar dari Southwest Airlines, tetapi mereka mencipta semula model perniagaan kos rendah ini dan membawanya ke tahap yang sangat ekstrem.

Risiko yang diambil dan masih diambil roleh Ryanair membawa mereka berada di bawah pengawasan teliti oleh pengguna dan pengkritik.

Namun usaha gigih mereka untuk menyediakan penerbangan tambang rendah, kemudahan, dan perkhidmatan yang baik masih menjadikan mereka salah satu syarikat penerbangan terkemuka ketika ini.

Mengambil risiko besar boleh menjadikan anda berjaya, atau gagal. Tetapi untuk peluang ini ditafsirkan kepada keuntungan yang besar, anda tidak boleh takut untuk mengambil risiko.

"Kami adalah syarikat penerbangan yang orang ramai gemar untuk membenci," kata Pengarah Perkhidmatan Pelanggan Ryanair, Caroline Green.

"Kami tak boleh tawarkan tambang murah tanpa mempunyai pangkalan yang sangat rendah dari segi kos. Dan jika ini bermakna kami terpaksa bangun setiap pagi dan bergaduh dengan semua orang, kami akan lakukannya," kata Ketua Pegawai Kewangan Ryanair, Howard Miller.

Mungkin terdapat ramai orang yang bercakap tentang perkara negatif berkaitan Ryanair, dan ramai yang telah menyatakan kebimbangan mengenai keputusan pemotongan kos yang sangat ekstrem oleh Ryanair.

Sebagai contoh, ramai yang mengeluh pesawat ini tidak lagi menyediakan makanan, tempat duduk yang sempit dan banyak lagi.

Namun Ryanair menjalankan misi mereka untuk terus mencari cara bagi menurunkan kos tambang tidak kira dengan apa cara sekalipun.

Di dalam menjalankan perniagaan atau apa perkara sekalipun, anda tak akan dapat menggembirakan semua orang dan tak semua pelanggan akan berpuas hati.

Tetapi jika ini apa yang harus dilakukan untuk memberikan manfaat kepada lebih ramai orang, maka ia adalah satu pilihan yang berbaloi untuk diperjuangkan.